title: Cinneadh Cur Chun Feidhme (AE) 2021/1752 ón gCoimisiún an 1 Deireadh Fómhair 2021 lena leagtar síos rialacha maidir le cur i bhfeidhm Threoir (AE) 2019/904 ó Pharlaimint na hEorpa agus ón gComhairle a mhéid a bhaineann le ríomh, fíorú agus tuairisciú sonraí i ndáil le bailiú ar leithligh dramhbhuidéal dí plaisteach aon úsáide

text:
                  4.10.2021

                  GA

                  Iris Oifigiúil an Aontais Eorpaigh

                  L 349/19

         CINNEADH CUR CHUN FEIDHME (AE) 2021/1752 ÓN gCOIMISIÚN
         an 1 Deireadh Fómhair 2021
         lena leagtar síos rialacha maidir le cur i bhfeidhm Threoir (AE) 2019/904 ó Pharlaimint na hEorpa agus ón gComhairle a mhéid a bhaineann le ríomh, fíorú agus tuairisciú sonraí i ndáil le bailiú ar leithligh dramhbhuidéal dí plaisteach aon úsáide
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir (AE) 2019/904 ó Pharlaimint na hEorpa agus ón gComhairle an 5 Meitheamh 2019 maidir le laghdú a dhéanamh ar an tionchar atá ag táirgí plaisteacha áirithe ar an gcomhshaol (1), agus go háirithe Airteagal 9(3) agus Airteagal 13(4) de,
         De bharr an mhéid seo a leanas:

                     (1)

                     Le Treoir (AE) 2019/904 leagtar síos spriocanna i dtaca le bailiú ar leithligh le haghaidh athchúrsála a dhéanamh ar dhramhbhuidéil dí phlaisteacha aon úsáide a liostaítear i bPáirt F den Iarscríbhinn a ghabhann leis an Treoir sin (“dramhbhuidéil aon úsáide”). De bhun Airteagal 9(1) de Threoir (AE) 2019/904, is é an sprioc atá ann le haghaidh 2025 77 % de réir meáchain de na buidéil aon úsáide uile den chineál sin a chuirtear ar an margadh agus is é 90 % an sprioc le haghaidh 2029. Tá an Coimisiún le modheolaíocht a leagan síos i dtaca le ríomh agus fíorú na spriocanna bailiúcháin ar leithligh sin agus i dtaca leis an bhformáid nach mór do na Ballstáit a úsáid chun sonraí a thuairisciú maidir le dramhbhuidéil aon úsáide a bailíodh ar leithligh gach bliain.

                     (2)

                     Chun inchomparáideacht sonraí a áirithiú, is gá rialacha mionsonraithe a leagan amach maidir leis na pointí ina dtomhaistear meáchan na ndramhbhuidéal aon úsáide a bailíodh. Ba cheart a chur san áireamh sna rialacha sin na cleachtais bailithe ar leithligh atá ann cheana agus an méid d’ábhar agus de shubstaintí eile, de bhreis ar na buidéil sin, atá sa dramhaíl a bhailítear.

                     (3)

                     Chun inchomparáideacht na sonraí atá le tuairisciú a áirithiú, is gá rialacha mionsonraithe a chur ar fáil maidir le conas an dá mhodh mhalartacha a chur i bhfeidhm, dá dtagraítear in Airteagal 9(1) de Threoir (AE) 2019/904, lena ndéantar amach an méid de na buidéil aon úsáide sin a chuirtear ar an margadh.

                     (4)

                     Chun cruinneas na sonraí maidir le meáchan na ndramhbhuidéal aon úsáide a bhailítear a áirithiú, ba cheart a áirithiú leis an bhformáid tuairiscithe go sainaithnítear gach paraiméadar atá ábhartha chun an méid de dhramhbhuidéil aon úsáide a bhailítear ar leithligh a ríomh agus go gcuirtear ar fáil tuairisc ar na modheolaíochtaí a cuireadh i bhfeidhm chun na sonraí i gcás na bparaiméadar sin a ríomh agus a fhíorú.

                     (5)

                     Cé go n-éilítear faoin oibleagáid maidir le dramhaíl a bhailiú ar leithligh go ndéanfaí dramhaíl a choinneáil ar leithligh de réir cineáil, ba cheart é a bheith indéanta cineálacha áirithe dramhaíola a bhailiú le chéile ar choinníoll nach gcuirfeadh sin bac ar athchúrsáil ar ardcháilíocht i gcomhréir le hord na réiteach dramhaíola i gcomhréir le hAirteagal 10(2) agus pointe (a) d’Airteagal 10(3) de Threoir 2008/98/CE.

                     (6)

                     An mhodheolaíocht lena ríomhtar agus lena bhfíoraítear na spriocanna bailithe ar leithligh le haghaidh dramhbhuidéil aon úsáide dá dtagraítear in Airteagal 9(3) de Threoir (AE) 2019/904, tá dlúthbhaint aici leis an bhformáid le haghaidh tuairisciú ar bhailiú ar leithligh den sórt sin dá dtagraítear in Airteagal 13(4) den Treoir sin i bhfianaise ábhar na mbeart sin agus an chomhthéacs ina bhfuil siad le cur i bhfeidhm. Is iomchuí, dá bhrí sin, an gníomh seo a ghlacadh ar bhonn an dá fhoráil sin chun comhleanúnachas a áirithiú idir na rialacha maidir le ríomh, fíorú agus tuairisciú i ndáil le bailiú ar leithligh dramhbhuidéal aon úsáide agus rochtain ar na rialacha sin a éascú.

                     (7)

                     Tá na bearta dá bhforáiltear sa Chinneadh seo i gcomhréir leis an tuairim ón gCoiste arna bhunú de bhun Airteagal 39 de Threoir 2008/98/CE ó Pharlaimint na hEorpa agus ón gComhairle (2),

               TAR ÉIS AN CINNEADH SEO A GHLACADH:

            Airteagal 1
            Modheolaíocht lena ríomhfar agus lena dtuairisceofar an méid de dhramhbhuidéil aon úsáide a bailíodh ar leithligh

               1.   An méid a bailíodh ar leithligh de dhramhbhuidéil dí phlaisteacha aon úsáide a liostaítear i bPáirt F den Iarscríbhinn a ghabhann le Treoir (AE) 2019/904 (“dramhbhuidéil aon úsáide”), déanfar é sin a ríomh trí mheáchan na ndramhbhuidéal aon úsáide a bailíodh ar leithligh a roinnt ar mheáchan na mbuidéal aon úsáide den chineál sin a cuireadh ar an margadh (“buidéil aon úsáide a chuirtear ar an margadh”). Is ina chéatadán a shloinnfear an cóimheas a gheofar leis an ríomh sin.

               2.   Chun an méid de dhramhbhuidéil phlaisteacha aon úsáide a bhailítear ar leithligh a ríomh, cuirfidh na Ballstáit i bhfeidhm na foirmlí a leagtar síos in Iarscríbhinn I.

            Airteagal 2
            Modheolaíocht lena gcinntear meáchan na ndramhbhuidéal aon úsáide a bhailítear ar leithligh

               1.   Áireofar meáchan chaipíní agus chláir na mbuidéal mar chuid de mheáchan na ndramhbhuidéal aon úsáide.

               2.   Ní áireofar meáchan aon dí a bheadh fágtha sa bhuidéal mar chuid de mheáchan na ndramhbhuidéal aon úsáide.

               3.   Ní fhéadfar meáchan na lipéad ná na ngreamachán a áireamh mar chuid de mheáchan na ndramhbhuidéal aon úsáide, ach amháin má áirítear freisin é mar chuid de mheáchan na ndramhbhuidéal aon úsáide a chuirtear ar an margadh.

               4.   Measfar go ndearnadh dramhbhuidéil aon úsáide a bhailiú ar leithligh i gcás ina gcomhlíontar aon cheann de na coinníollacha seo a leanas:

                           (a)

                           rinneadh na dramhbhuidéil aon úsáide a bhailiú ar leithligh le haghaidh athchúrsála ó aon dramhaíl eile;

                           (b)

                           bailíodh na dramhbhuidéil aon úsáide i dteannta dramhchodanna pacáistíochta de dhramhaíl chathrach nó i dteannta codanna neamh-phacáistíochta eile plaistigh, miotail, páipéir nó gloine de dhramhaíl chathrach a bailíodh ar leithligh le haghaidh athchúrsála, agus

                                       (i)

                                       Ní bhailítear, leis an gcóras bailiúcháin, aon dramhaíl ar dhócha substaintí guaiseacha a bheith inti;

                                       (ii)

                                       deartar agus déantar an bailiú dramhaíola, agus an tsórtáil a dhéantar ar an dramhaíl ina dhiaidh sin, ar dhóigh a laghdaíonn a oiread is féidir an t-éilliú, ó phlaisteach dramhaíola nach de bhuidéil den chineál é agus ó dhramhaíl eile, a dhéantar ar na dramhbhuidéil aon úsáide a bhailítear;

                                       (iii)

                                       tá córais dearbhaithe cáilíochta ar bun ag na hoibreoirí dramhaíola chun a fhíorú go gcomhlíontar na coinníollacha a leagtar amach i bpointí (i) agus (ii).

               5.   Na córais dearbhaithe cáilíochta dá dtagraítear i mír 4, pointe (b)(iii), beidh siad mar a leanas:

                           (a)

                           cuirfear san áireamh leo nithe mar leordhóthanacht an phearsanra, a gcuid eolais agus scileanna, maille le heagrú an ionaid próiseála agus an trealaimh ann a mhéid is gá chun a áirithiú go gcomhlíonfaidh na dramhbhuidéil aon úsáide a bhailítear na coinníollacha a leagtar amach i mír 4, pointe (b)(i) agus pointe (b)(ii);

                           (b)

                           déanfar oibríochtaí fíorúcháin, dá mbíthin, i gcomhréir le miontreoracha agus nósanna a bheidh leagtha síos roimh ré;

                           (c)

                           beidh siad deimhnithe ag tríú páirtí neamhspleách.

               6.   Is ag an bpointe ag a mbaileofar iad nó ag pointe aschuir na n-oibríochtaí sórtála a mheáfar na dramhbhuidéil aon úsáide a bhaileofar ar leithligh i gcomhréir le mír 4, pointe (a). Féadfar meáchan na ndramhbhuidéal sin a ríomh trí na buidéil a chomhaireamh ar choinníoll go gcuirfear fachtóirí coinbhéartachta i bhfeidhm, fachtóirí lena gcuirfear san áireamh meáchan gach buidéil de réir a méide, polaiméir-chineál na mbuidéal agus na caipíní agus na cláir mar aon leis na caillteanais ó oibríocht shórtála go chéile.

               7.   Maidir le meáchan na ndramhbhuidéal aon úsáide a bhaileofar ar leithligh i gcomhréir le mír 4, pointe (b), déanfar an mheá sin ag pointe aschuir na n-oibríochtaí sórtála ag a scartar iad ó dhramhaíl eile a bailíodh ina dteannta.

               8.   I gcás ina mbeidh dramhbhuidéil aon úsáide agus dramhaíl eile ó phacáistíocht den pholaiméir-chineál amháin ann ag pointe aschuir na hoibríochta sórtála, beidh meáchan na ndramhbhuidéal aon úsáide comhréireach leis an gcion de dhramhbhuidéil aon úsáide ag pointe ionchuir na hoibríochta sórtála. Déanfar amach an cion sin trí bhíthin sampláil ionadaíoch maille le hanailís ina dhiaidh sin ar chomhdhéanamh na samplaí nó trí chlárlanna leictreonacha a úsáid.

            Airteagal 3
            Modheolaíocht lena ndéanfar amach meáchan na mbuidéal aon úsáide a cuireadh ar an margadh

               1.   Agus meáchan na mbuidéal aon úsáide a cuireadh ar an margadh á dhéanamh amach, ní áireofar ach meáchan na mbuidéal den chineál sin ar buidéil iad a líonadh le deoch sular cuireadh ar an margadh iad.

               2.   Maidir le meáchan na mbuidéal aon úsáide a cuireadh ar an margadh, i gcás ina ndéantar allmhairithe, onnmhairithe nó aistrithe suntasacha laistigh den Aontas i mbuidéil den chineál sin ag oibreoirí nó ag daoine nádúrtha le haghaidh a n-úsáide pearsanta féin, féadfar an meáchan sin a choigeartú chun na haistrithe sin a chur san áireamh.

               3.   I gcásanna ina gcinnfidh na Ballstáit meáchan na mbuidéal aon úsáide a cuireadh ar an margadh ar bhonn mheáchan na dramhaíola ó na táirgí sin dá dtagraítear in Airteagal 9(1), an dara fomhír, de Threoir (AE) 2019/904, áireofar an méid seo a leanas i meáchan na dramhaíola sin:

                           (a)

                           dramhbhuidéil aon úsáide a bailíodh ar leithligh cibé acu a chomhlíonann siad na ceanglais a leagtar amach in Airteagal 2(4), pointí (a) agus (b), nó nach gcomhlíonann;

                           (b)

                           dramhbhuidéil aon úsáide a bailíodh mar dhramhaíl chathrach mheasctha;

                           (c)

                           dramhbhuidéil aon úsáide a diúscraíodh mar bhruscar lasmuigh de na córais bailithe dramhaíola, cibé acu a bailíodh ina dhiaidh sin iad nó nár bailíodh.

                     Maidir leis na buidéil sin dá dtagraítear sa chéad fhomhír, pointí (b) agus (c), ríomhfar meáchan na mbuidéal sin trí bhíthin na modheolaíochta samplála agus na hanailíse ar chomhdhéanamh na dramhaíola a leagtar amach in Airteagal 4.

            Airteagal 4
            Modheolaíocht samplála agus anailís ar chomhdheánamh dramhaíola lena ríomhfar meáchan dramhbhuidéal aon úsáide a bailíodh mar dhramhaíl chathrach mheasctha nó a diúscraíodh mar bhruscar

               1.   Is ar shuirbhéanna agus ar bhailiú samplaí ionadaíocha a bhunófar an bailiú sonraí le haghaidh na hanailíse ar chomhdhéanamh na samplaí. Cuirfear an méid seo a leanas san áireamh sa bhailiú sonraí sin:

                           (a)

                           athruithe séasúracha i dtaca le diúscairt dramhbhuidéal aon úsáide mar bhruscar lasmuigh de na córais bailithe dramhaíola;

                           (b)

                           athruithe i dtaca le méid an uirbithe;

                           (c)

                           éagsúlacht i dtaca le minicíocht, cineálacha agus ionaid an bhailithe dramhaíola cathrach.

               2.   An bailiú sonraí agus an anailís dá dtagraítear i mír 1, cumhdóidh siad críoch iomlán Ballstáit faoi leith.

            Airteagal 5
            Sonraí a bhailiú agus a thuairisciú

               1.   An bailiú sonraí lena ríomhfar meáchan na ndramhbhuidéal aon úsáide agus na mbuidéal aon úsáide a cuireadh ar an margadh i gcomhréir le hAirteagal 2 agus Airteagal 3, déanfar é gach bliain. Úsáidfidh na Ballstáit clárlanna leictreonacha, a mhéid is féidir, chun na sonraí a bhailiú agus a thuairisciú.

               2.   Is san fhormáid a leagtar síos in Iarscríbhinn II a ghabhann leis an gCinneadh seo a thuairisceoidh na Ballstáit na sonraí dá dtagraítear in Airteagal 13(1), pointe (c), de Threoir (AE) 2019/904 agus is san fhormáid a leagtar síos in Iarscríbhinn III a ghabhann leis an gCinneadh seo a bheidh an tuarascáil maidir le seiceáil cáilíochta dá dtagraítear in Airteagal 13(2) den Treoir sin a chuirfidh siad isteach maidir leis na sonraí sin.

               3.   Foilseoidh an Coimisiún na sonraí arna dtuairisciú ag na Ballstáit mura soláthróidh Ballstát, sa tuarascáil dá dtagraítear i mír 2, iarraidh a bhfuil bonn cirt léi go gcoinneofaí siar foilsiú sonraí áirithe.

            Airteagal 6
            Teacht i bhfeidhm
            Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil,1 Deireadh Fómhair 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 155, 12.6.2019, lch. 1.

            (2)  Treoir 2008/98/CE ó Pharlaimint na hEorpa agus ón gComhairle an 19 Samhain 2008 maidir le dramhaíl agus lena n-aisghairtear Treoracha áirithe (IO L 312, 22.11.2008, lch. 3).

            IARSCRÍBHINN I

               MODHEOLAÍOCHT LENA RÍOMHFAR AN MÉID DE DHRAMHBHUIDÉIL AON ÚSÁIDE A BAILÍODH AR LEITHLIGH

            ASCB = (WSCB
               apart + WSCB
               blended)/(WBPM + WEWG) × 100 %
            Nuair is é:

                           ASCB

                        an méid de dhramhbhuidéil aon úsáide a bailíodh le haghaidh athchúrsála dá dtagraítear in Airteagal 1

                           WSCB
                              apart

                        meáchan na ndramhbhuidéal aon úsáide a bailíodh ar leithligh le haghaidh athchúrsála ó aon dramhaíl eile i gcomhréir le hAirteagal 2(4), pointe (a)

                           WSCB
                              blended

                        meáchan na ndramhbhuidéal aon úsáide a bailíodh ar leithligh le haghaidh athchúrsála i dteannta aon dramhaíl eile i gcomhréir le hAirteagal 2(4), pointe (b)

                           WBPM

                        meáchan na mbuidéal aon úsáide a cuireadh ar an margadh dá dtagraítear in Airteagal 3(1) agus (2)

                           WEWG

                        meáchan na mbuidéal aon úsáide a cuireadh ar an margadh agus a rinneadh amach ar bhonn mheáchan na dramhaíola ó tháirgí den chineál sin dá dtagraítear in Airteagal 3(3)

                  WBPM = WBPM
               gross – WB
               out + WB
               in

                           WBPM
                              gross

                        meáchan na mbuidéal aon úsáide a cuireadh ar an margadh dá dtagraítear in Airteagal 3(1)

                           WB
                              out

                        meáchan na mbuidéal aon úsáide a cuireadh ar an margadh a onnmhairíodh nó a aistríodh go Ballstáit eile ag oibreoirí nó ag daoine nádúrtha le haghaidh a n-úsáide pearsanta dá dtagraítear in Airteagal 3(2)

                           WB
                              in

                        meáchan na mbuidéal aon úsáide a cuireadh ar an margadh a allmhairíodh ó Bhallstáit eile ag oibreoirí nó ag daoine nádúrtha, nó a fuair siad ó Bhallstáit eile, le haghaidh a n-úsáide pearsanta dá dtagraítear in Airteagal 3(2)

               WB
                  out = W
                  B
                  out
                  moved
                  to
                  other
                  MS
                + W
                  B
                  out
                  exp
                + W
                  B
                  out
                  moved
                  to
                  other
                  MS
                  by
                  natural
                  persons
                + W
                  B
                  out
                  by
                  natural
                  persons

                        W
                              B
                              out
                              moved
                              to
                              other
                              MS

                        meáchan na mbuidéal aon úsáide a cuireadh ar an margadh a aistríodh go Ballstáit eile ag oibreoirí

                        W
                              B
                              out
                              exp

                        meáchan na mbuidéal aon úsáide a cuireadh ar an margadh a onnmhairíodh ag oibreoirí

                        W
                              B
                              out
                              moved
                              to
                              other
                              MS
                              by
                              natural
                              persons

                        an meastachán ar mheáchan na mbuidéal aon úsáide a cuireadh ar an margadh a aistríodh ó Bhallstát eile ag daoine nádúrtha le haghaidh a n-úsáide pearsanta

                        W
                              B
                              out
                              by
                              natural
                              persons

                        an meastachán ar mheáchan na mbuidéal aon úsáide a cuireadh ar an margadh a onnmhairíodh ag daoine nádúrtha le haghaidh a n-úsáide pearsanta

               WB
                  in = W
                  B
                  in
                  from
                  other
                  MS
                + W
                  B
                  in
                  imported
                + W
                  B
                  in
                  moved
                  from
                  other
                  MS
                  by
                  natural
                  persons + W
                  B
                  in
                  by
                  natural
                  persons

                        W
                              B
                              in
                              from
                              other
                              MS

                        meáchan na mbuidéal aon úsáide a cuireadh ar an margadh a aistríodh go Ballstáit eile ag oibreoirí

                        W
                              B
                              in
                              imported

                        meáchan na mbuidéal aon úsáide a cuireadh ar an margadh a allmhairíodh ag oibreoirí

                        W
                              B
                              in
                              moved
                              from
                              other
                              MS
                              by
                              natural
                              persons

                        an meastachán ar mheáchan na mbuidéal aon úsáide a cuireadh ar an margadh a aistríodh ó Bhallstát eile ag daoine nádúrtha le haghaidh a n-úsáide pearsanta

                        W
                              B
                              in
                              by
                              natural
                              persons

                        an meastachán ar mheáchan na mbuidéal aon úsáide a cuireadh ar an margadh a allmhairíodh ag daoine nádúrtha le haghaidh a n-úsáide pearsanta

                  WEWG = TWSCB + Wother
               SCB + WMSW + Wlitter

                           TWSCB

                        meáchan na ndramhbhuidéal aon úsáide a bailíodh ar leithligh le haghaidh athchúrsála i gcomhréir leis na ceanglais a leagtar amach in Airteagal 2(4), pointí (a) agus (b), dá dtagraítear in Airteagal 3(3), pointe (a)

                           Wother
                              SCB

                        meáchan na ndramhbhuidéal aon úsáide a bailíodh ar leithligh le haghaidh athchúrsála nach bhfuil i gcomhréir leis na ceanglais a leagtar amach in Airteagal 2(4), pointí (a) agus (b), dá dtagraítear in Airteagal 3(3), pointe (a)

                           WMSW

                        meáchan na ndramhbhuidéal aon úsáide a bailíodh mar dhramhaíl chathrach dá dtagraítear in Airteagal 3(3), pointe (b)

                           Wlitter

                        meáchan na ndramhbhuidéal aon úsáide a diúscraíodh mar bhruscar dá dtagraítear in Airteagal 3(3), pointe (c)

            IARSCRÍBHINN II

               AN FHORMÁID INA dTUAIRISCEOFAR NA SONRAÍ

            I.   An fhormáid ina dtuairisceofar sonraí arna ríomh trí bhíthin na modheolaíochta a leagtar amach in Airteagal 3

               Tábla 1

               Meáchan na mbuidéal aon úsáide a cuireadh ar an margadh arna ríomh i gcomhréir le hAirteagal 3 (ina thonaí)

                           TÍR:

                           BLIAIN TAGARTHA:

                           Meáchan na mbuidéal aon úsáide arna ríomh i gcomhréir le hAirteagal 3(1), ina thonaí

                        Meáchan na mbuidéal aon úsáide a cuireadh ar an margadh (1)

                           Coigeartú ar mheáchan na mbuidéal aon úsáide arna ríomh i gcomhréir le hAirteagal 3(2)

                        Meáchan na mbuidéal aon úsáide a cuireadh ar an margadh a allmhairíodh ag oibreoirí (2)

                        Meáchan na mbuidéal aon úsáide a cuireadh ar an margadh a fuarthas ó Bhallstáit eile agus a fuair oibreoirí (3)

                        Meáchan na mbuidéal aon úsáide a cuireadh ar an margadh a onnmhairíodh ag oibreoirí (4)

                        Meáchan na mbuidéal aon úsáide a cuireadh ar an margadh a aistríodh go Ballstáit eile ag oibreoirí (5)

                        An meastachán ar mheáchan na mbuidéal aon úsáide a cuireadh ar an margadh a onnmhairíodh ag daoine nádúrtha le haghaidh a n-úsáide pearsanta (6)

                        An meastachán ar mheáchan na mbuidéal aon úsáide a cuireadh ar an margadh a allmhairíodh ag daoine nádúrtha le haghaidh a n-úsáide pearsanta (7)

                        An meastachán ar mheáchan na mbuidéal aon úsáide a cuireadh ar an margadh a aistríodh go Ballstát eile ag daoine nádúrtha le haghaidh a n-úsáide pearsanta (8)

                        An meastachán ar mheáchan na mbuidéal aon úsáide a cuireadh ar an margadh a aistríodh ó Bhallstát eile ag daoine nádúrtha le haghaidh a n-úsáide pearsanta (9)

                        Meáchan na mbuidéal aon úsáide a cuireadh ar an margadh arna choigeartú (10)

                           Meáchan na mbuidéal aon úsáide a cuireadh ar an margadh arna dhéanamh amach ar bhonn mheáchan na dramhaíola ó tháirgí den chineál sin arna ríomh i gcomhréir le hAirteagal 3(3)

                        Meáchan na ndramhbhuidéal aon úsáide a bailíodh ar leithligh le haghaidh athchúrsála i gcomhréir leis na ceanglais a leagtar amach in Airteagal 2(4) (a) agus (b (11)

                        Meáchan na ndramhbhuidéal aon úsáide a bailíodh ar leithligh le haghaidh athchúrsála nach bhfuil i gcomhréir leis na ceanglais a leagtar amach in Airteagal 2(4) (a) agus (b)(
                            (12)

                        Meáchan na ndramhbhuidéal aon úsáide a bailíodh mar dhramhaíl chathrach mheasctha (13)

                        Meáchan na ndramhbhuidéal aon úsáide a diúscraíodh mar bhruscar (14)

                           Nótaí:

                        Boscaí faoi scáthdhathú dorcha: Ar bhonn deonach a dhéantar an tuairisciú

                  II.   An fhormáid ina dtuairisceofar sonraí arna ríomh trí bhíthin na modheolaíochta a leagtar amach in Airteagal 2(4)

               Tábla 2

               Meáchan na mbuidéal aon úsáide a bailíodh ar leithligh le haghaidh athchúrsála arna ríomh i gcomhréir le hAirteagal 2(4) (ina thonaí)

                           TÍR:

                           BLIAIN TAGARTHA:

                                    (a)

                                    Meáchan na ndramhbhuidéal aon úsáide a bailíodh ar leithligh ó aon dramhaíl eile (15)

                                    (b)

                                    Meáchan na ndramhbhuidéal aon úsáide a bailíodh i dteannta dramhaíola de chineálacha eile (16)

                           Nótaí:

               (1)  Arna ríomh i gcomhréir le hAirteagal 3(1). (W
                  BPM
                  gross
               )

               (2)  Arna ríomh i gcomhréir le hAirteagal 3(2). (W
                  B
                  in
                  imported
               )

               (3)  Arna ríomh i gcomhréir le hAirteagal 3(2). (W B
               in
               from
               other
               MS)

               (4)  Arna ríomh i gcomhréir le hAirteagal 3(2). (W
                  B
                  out
                  exp
               )

               (5)  Arna ríomh i gcomhréir le hAirteagal 3(2). (W
                  B
                  out
                  moved
                  to
                  other
                  MS
               )

               (6)  Arna ríomh i gcomhréir le hAirteagal 3(2). (W
                  B
                  out
                  by
                  natural
                  persons
               )

               (7)  Arna ríomh i gcomhréir le hAirteagal 3(2). (W
                  B
                  in
                  by
                  natural
                  persons
               )

               (8)  Arna ríomh i gcomhréir le hAirteagal 3(2). (W
                  B
                  out
                  moved
                  to
                  other
                  MS
                  by
                  natural
                  persons
               )

               (9)  Arna ríomh i gcomhréir le hAirteagal 3(2). (W B
               in
               moved
               from
               other
               MS
               by
               natural
               persons)

               (10)  Arna ríomh i gcomhréir le hAirteagal 3(2). (W
                  BPM
               )

               (11)  Arna ríomh i gcomhréir le hAirteagal 3(3), pointe (a). (TW
                  SCB
               )

               (12)  Arna ríomh i gcomhréir le hAirteagal 3(3), pointe (a). (W
                  other
                  SCB
               )

               (13)  Arna ríomh i gcomhréir le hAirteagal 3(3), pointe (b). (W
                  MSW
               )

               (14)  Arna ríomh i gcomhréir le hAirteagal 3(3), pointe (c). (W
                  litter
               )

               (15)  Arna ríomh i gcomhréir le hAirteagal 2(4), pointe (a). (W SCB
               apart)

               (16)  Arna bhailiú i dteannta dramhchodanna pacáistíochta eile de dhramhaíl chathrach nó i dteannta codanna neamhghuaiseacha, neamh-phacáistíochta eile plaistigh, miotail, páipéir nó gloine de dhramhaíl chathrach a bailíodh ar leithligh le haghaidh athchúrsála agus arna ríomh i gcomhréir le hAirteagal 2(4), pointe (b). (W SCB
               blended)

            IARSCRÍBHINN III

               AN FHORMÁID INA mBEIDH AN TUARASCÁIL MAIDIR LE SEICEÁIL CÁILÍOCHTA

            I.   Faisnéis Ghinearálta

                                    1.1.

                                    Ballstát:

                                    1.2.

                                    An eagraíocht a sholáthair na sonraí agus an tuairisc:

                                    1.3.

                                    Ainm an teagmhálaí:

                                    1.4.

                                    Seoladh ríomhphoist an teagmhálaí:

                                    1.5.

                                    Uimhir theileafóin an teagmhálaí:

                                    1.6.

                                    Bliain tagartha:

                                    1.7.

                                    Dáta/leagan seachadta:

                                    1.8.

                                    Nasc chuig foilsiú na sonraí ag an mBallstát (más ann dó):

                  II.   Tuairisc ar na hinstitiúidí a bhfuil baint acu leis an mbailiú sonraí

                        Ainm na hinstitiúide

                        Tuairisc ar na príomhdhualgais

               Cuir rónna leis de réir mar is iomchuí.

            III.   Tuairisc ar na modhanna a úsáideadh

            3.1.   Buidéil aon úsáide a cuireadh ar an margadh (Iarscríbhinn II, Tábla 1)

            3.1.1.   Tuairisc ar mhodheolaíocht na suirbhéanna agus na hanailíse comhdhéanaimh

            Maidir le meáchan na mbuidéal aon úsáide a cuireadh ar an margadh, i gcás ina ndéantar amach an meáchan sin ar bhonn mheáchan na dramhaíola ó tháirgí den chineál sin, tugtar tuairisc ar an modheolaíocht a úsáidtear sa tsampláil agus san anailís ar chomhdhéanamh dramhaíola dá dtagraítear in Airteagal 4.

                        An mhodheolaíocht a úsáideadh

                        Athrúcháin a cuireadh san áireamh

                        Dramhbhuidéil aon úsáide a bailíodh mar dhramhaíl chathrach mheasctha

                        Dramhbhuidéil aon úsáide a diúscraíodh mar bhruscar

                  3.1.2.   Tuairisc ar aon mhór-neamhréireachtaí idir meáchan na mbuidéal aon úsáide a cuireadh ar an margadh agus meáchan na dramhaíola pacáistíochta a gineadh nó aon saincheisteanna gaolmhara eile

            I gcás inarb iomchuí, tuairisc ar bhearta ceartaitheacha atá beartaithe nó a rinneadh.

               Cuir rónna leis de réir mar is iomchuí

            3.2.   Faisnéis maidir le dramhbhuidéil aon úsáide a bailíodh ar leithligh (Iarscríbhinn II, Tábla 2)

            3.2.1.   Tuairisc ar an modheolaíocht lena ríomhfar agus lena dtuairisceofar meáchan na ndramhbhuidéal aon úsáide a bailíodh ar leithligh

            Mínigh na cleachtais a chuirtear san áireamh agus ríomh á dhéanamh ar an gcionn de dhramhbhuidéil aon úsáide a bailíodh ar leithligh, agus na modhanna lena gcinntear, maidir le dramhbhuidéil aon úsáide a bailíodh i dteannta dramhaíl eile, go bhfuil cáilíocht na ndramhbhuidéal sin inchomparáide le cáilíocht dramhbhuidéal aon úsáide a bailíodh ar leithligh ó aon dramhaíl eile. Cuir isteach doiciméadacht na gcóras dearbhaithe cáilíochta agus an fhíorúcháin tríú páirtí atá curtha ar bun ag na hoibreoirí dramhaíola chun a fhíorú go gcomhlíontar na coinníollacha a leagtar amach in Airteagal 2(4)(b), pointí (i) agus (ii).

               Cuir rónna leis de réir mar is iomchuí

            IV.   Córas fíorúcháin agus rialaithe sonraí

            4.1   Fíorú ar shonraí maidir le dramhbhuidéil aon úsáide a bailíodh ar leithligh

                        Nósanna imeachta um fhíorú agus rialú

                        Cuirtear i bhfeidhm iad i dtaca leis na sonraí maidir leo seo thíos

                        Nótaí tráchta breise, más ábhartha

                        Buidéil aon úsáide a cuireadh ar an margadh
                        (cuireadh/níor cuireadh)

                        Dramhbhuidéil aon úsáide

                        Dramhbhuidéil aon úsáide a bailíodh ar leithligh ó dhramhaíl eile dá dtagraítear in Airteagal 2(4), pointe (a)
                        (cuireadh/níor cuireadh)

                        Dramhbhuidéil aon úsáide a bailíodh i dteannta dramhaíl de chineálacha eile dá dtagraítear in Airteagal 2(4), pointe (b)
                        (cuireadh/níor cuireadh)

                        Coigeartú lena gcuirtear san áireamh ábhair eile a tógadh trí bhíthin an bhailithe ar leithligh, ar ábhar é nach bhfuil ina chuid de na buidéil aon úsáide (1) (cuireadh/níor cuireadh)

                        Seiceálacha ar iomláine na sonraí

                        Tras-seiceálacha

                        Seiceálacha i dtaca le hamshraith

                        Seiceálacha iniúchóireachta

                        Eile (sonraigh)

                  4.2   Tuairisc ar na príomh-imthosca a dhéanann difear do chruinneas na sonraí a tuairiscíodh maidir le dramhbhuidéil aon úsáide, le buidéil aon úsáide a cuireadh ar an margadh agus/nó le dramhbhuidéil aon úsáide a bailíodh ar leithligh

                        Imthosca a d’fhéadfadh difear a dhéanamh d’iontaofacht na sonraí

                        Imthosca

                        Tuairisc ar an gcaoi a ndéantar difear d’iontaofacht na sonraí agus ar na modheolaíochta a cuireadh i bhfeidhm chun tionchar sonraí neamhchruinne a laghdú a oiread is féidir

                        Buidéil aon úsáide a cuireadh ar an margadh
                        (déantar difear/ní dhéantar difear)

                        Dramhbhuidéil aon úsáide
                        (déantar difear/ní dhéantar difear)

                        Dramhbhuidéil aon úsáide a bailíodh ar leithligh
                        (déantar difear/ní dhéantar difear)

                        Earráidí sa tsampláil (2) (e.g. comhéifeachtaí athrúcháin)

                        Earráidí sa chumhdach (3) (e.g. rialacha de minimis, an cumhdach réigiúnach)

                        Earráidí sa tomhas (4) (e.g. an t-aonad tomhais, ábhar nach cuid é de bhuidéal aon úsáide folamh lena n-áirítear caipíní agus cláir an bhuidéil)

                        Ionstraimí tástála an bhailithe sonraí (5) (e.g. tástáil na gceistneoirí)

                        Earráidí sa phróiseáil (6) (e.g. Sainaithint earráidí, ceartú earráidí)

                        Earráidí ó neamhfhreagairt (7)

                        Earráidí toimhdean na samhla (8)

                        Eile (sonraigh)

                  4.3   Míniú maidir le raon feidhme agus bailíocht na suirbhéanna chun sonraí a bhailiú maidir le dramhbhuidéil aon úsáide, dramhbhuidéil aon úsáide a cuireadh ar an margadh agus/nó le dramhbhuidéil aon úsáide a bailíodh ar leithligh

               Cuir rónna leis de réir mar is iomchuí

            4.4   Difríochtaí sna sonraí a tuairiscíodh le haghaidh na mblianta tagartha atá imithe

            Athruithe móra modheolaíochta i dtaca leis an modh ríofa a úsáideadh le haghaidh na bliana reatha i ndáil leis an modh ríofa a úsáideadh le haghaidh blianta tagartha roimhe sin, más ann dóibh (go háirithe athbhreithnithe cúlghabhálacha, cineál na n-athbhreithnithe sin agus tásc lena léirítear an gá neamhleanúnachas sa tsraith a lua le haghaidh bliain áirithe).

               Cuir rónna leis de réir mar is iomchuí

            4.5   Míniú ar an difríocht sa tonnáiste

            I gcás ina léiríonn na sonraí tuairiscithe athrúchán is mó ná 10 % i dtaca leis na sonraí a cuireadh isteach le haghaidh na bliana tagartha roimhe sin.
            Na cúiseanna atá leis an difríocht nó bunchúis na ndifríochtaí i meáchan na ndramhbhuidéal aon úsáide, na mbuidéal aon úsáide a cuireadh ar an margadh agus/nó na ndramhbhuidéal aon úsáide a bailíodh ar leithligh.

                        Dramhbhuidéil aon úsáide, buidéil aon úsáide a cuireadh ar an margadh agus/nó dramhbhuidéil aon úsáide a bailíodh ar leithligh

                        Athrúchán (%)

                        An phríomhchúis leis an athrúchán

               Cuir rónna leis de réir mar is iomchuí

            V.   Rúndacht

            An t-údar atá leis an iarraidh go gcoinneofaí siar foilsiú sonraí áirithe sa tuarascáil seo, mar aon le liosta de na codanna sonracha a iarradh a choinneáil siar.

                  VI.   Príomhshuíomhanna gréasáin náisiúnta, príomhdhoiciméid tagartha agus príomhfhoilseacháin

            Ainm agus URL na bpríomhshuíomhanna gréasáin náisiúnta, na bpríomhdhoiciméad tagartha agus na bpríomhfhoilseachán a bhaineann leis an mbailiú sonraí seo.

               Cuir rónna leis de réir mar is iomchuí

               (1)  Lipéid, greamacháin, dríodar na dí a bhí sna buidéil agus aon ábhar eile nach cuid é den bhuidéal aon úsáide ná de chaipíní ná de chláir an bhuidéil.

               (2)  Tabhair tuairisc ar an meastachán ar na comhéifeachtaí athrúcháin agus ar na modheolaíochtaí a cuireadh i bhfeidhm chun meastachán a dhéanamh ar an athrúchán.

               (3)  Tabhair tuairisc ar chineál na n-earráidí cumhdaigh agus ar a méid.

               (4)  Tabhair tuairisc ar na hionstraimí lena laghdaítear rioscaí a d’fhéadfadh a bheith ann agus ar na hionstraimí lena seachadtar earráidí.

               (5)  Tabhair tuairisc ar na hionstraimí agus ar na modheolaíochtaí a chuirtear i bhfeidhm i dtaca le slándáil na n-ionstraimí cáilíochta agus na n-ionstraimí ábhartha bailithe sonraí.

               (6)  Tabhair tuairisc ar na céimeanna próiseála idir an bailiú sonraí agus tairgeadh an staidrimh agus liostaigh aon earráidí próiseála a sainaithníodh agus méid na n-earráidí sin.

               (7)  Tabhair tuairisc ar na rátaí neamhfhreagartha aonaid agus ar na rátaí neamhfhreagartha ítime i dtaca leis na príomhathróga agus na modhanna barúlacha (más ann dóibh).

               (8)  Tabhair tuairisc ar chineál earráidí toimhdean na samhla agus ar a méid.


title: Cinneadh Cur Chun Feidhme (AE) 2022/900 ón gCoimisiún an 8 Meitheamh 2022 lena leasaítear Cinneadh Cur Chun Feidhme (AE) 2015/2039 a mhéid a bhaineann le héabhlóid chreat rialála na hAfraice Theas i ndáil le contrapháirtithe lárnacha (Téacs atá ábhartha maidir le LEE)

text:
                  9.6.2022

                  GA

                  Iris Oifigiúil an Aontais Eorpaigh

                  L 156/57

         CINNEADH CUR CHUN FEIDHME (AE) 2022/900 ÓN gCOIMISIÚN
         an 8 Meitheamh 2022
         lena leasaítear Cinneadh Cur Chun Feidhme (AE) 2015/2039 a mhéid a bhaineann le héabhlóid chreat rialála na hAfraice Theas i ndáil le contrapháirtithe lárnacha
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 648/2012 ó Pharlaimint na hEorpa agus ón gComhairle an 4 Iúil 2012 maidir le díorthaigh thar an gcuntar, contrapháirtithe lárnacha agus stórtha trádála (1), agus go háirithe Airteagal 25(6) de,
         De bharr an mhéid seo a leanas:

                     (1)

                     I gCinneadh Cur Chun Feidhme (AE) 2015/2039 ón gCoimisiún (2), a glacadh an 13 Samhain 2015, cinneadh go measfar, chun críocha Airteagal 25 de Rialachán (AE) Uimh. 648/2012, socruithe dlíthiúla agus maoirseachta na hAfraice Theas, arb é atá iontu an tAcht um Margaí Airgeadais, (Acht Uimh. 19 de 2012) (“FMA”), agus is infheidhme maidir le tithe imréitigh ceadúnaithe arna n-údarú ann, a bheith coibhéiseach leis na ceanglais a leagtar síos i Rialachán (AE) Uimh. 648/2012.

                     (2)

                     Mar sin féin, ó bhí an 13 Samhain 2015 ann, tá forbairt tagtha ar chreat rialála na hAfraice Theas i ndáil le contrapháirtithe lárnacha (“CPLanna”) trí theacht i bhfeidhm an Achta um Rialáil Earnála Airgeadais, Acht Uimh. 9 de 2017 (3) (“FSRA”), a leasaigh FMA, agus Cur Chun Cinn Rialacháin an Achta um Margaí Airgeadais 2018 (4). Is gá, dá bhrí sin, measúnú a dhéanamh ar choibhéis an chreata rialála leasaithe sin de chuid na hAfraice Theas.

                     (3)

                     Ba cheart an measúnú ar choibhéis chreat rialála leasaithe na hAfraice Theas a bheith bunaithe, ní amháin ar anailís chomparáideach ar na ceanglais atá ceangailteach ó thaobh dlí de, ceanglais is infheidhme maidir le CPLanna agus ceanglais atá ceadúnaithe san Afraic Theas ar bhonn teibí, ach ar mheasúnú ar éifeachtaí na gceanglas sin freisin. Ba cheart don mheasúnú sin leordhóthanacht na gceanglas sin a sheiceáil chun maolú a dhéanamh ar na rioscaí a bhféadfadh comhaltaí imréitigh agus ionaid trádála atá bunaithe san Aontas a bheith neamhchosanta orthu, agus aird á tabhairt ar mhéid na margaí airgeadais ina bhfeidhmíonn CPLanna atá ceadúnaithe san Afraic Theas. Tá gá le ceanglais um maolú riosca atá níos déine le haghaidh CPLanna a dhéanann a gcuid gníomhaíochtaí i margaí airgeadais atá níos mó, margaí inar airde an leibhéal riosca a bhaineann leo ná mar atá i gcás CPLanna a dhéanann a gcuid gníomhaíochtaí i margaí airgeadais atá níos lú.

                     (4)

                     In Airteagal 25(6), pointí (a), (b) agus (c), de Rialachán (AE) Uimh. 648/2012, socruithe dlíthiúla agus maoirseachta tríú tír maidir le CPLanna atá údaraithe inti, liostaítear trí choinníoll is gá a chomhlíonadh chun a chinneadh go bhfuil siad coibhéiseach leis na socruithe a leagtar síos sa Rialachán sin.

                     (5)

                     I gcomhréir le hAirteagal 25(6), pointe (a), de Rialachán (AE) Uimh. 648/2012, ní mór do CPLanna atá údaraithe i dtríú tír ceanglais a chomhlíonadh atá ceangailteach ó thaobh an dlí de atá coibhéiseach leis na ceanglais a leagtar síos i dTeideal IV den Rialachán sin.

                     (6)

                     I gCinneadh Cur Chun Feidhme (AE) 2015/2039, measadh go raibh na ceanglais atá ceangailteach ó thaobh an dlí de maidir le CPLanna atá údaraithe san Afraic Theas coibhéiseach leis na ceanglais a leagtar síos i dTeideal IV de Rialachán (AE) Uimh. 648/2012. Le creat rialála leasaithe na hAfraice Theas i ndáil le CPLanna atá údaraithe san Afraic Theas, coinnítear an measúnú ar chomhlíonadh na dtithe imréitigh ceadúnaithe agus na gCPLanna ceadúnaithe i gcoinne na bPrionsabal maidir le bonneagair an mhargaidh airgeadais (“PFMI”), a d’eisigh an Coiste um Íocaíochtaí agus um Bonneagar Margaidh (“CPMI”) agus an Eagraíocht Idirnáisiúnta um Choimisiúin Urrús (“IOSCO”) i mí Aibreáin 2012 (5).

                     (7)

                     Faoi láthair, sna ceanglais maidir le CPLanna agus tithe imréitigh atá údaraithe san Afraic Theas, tá FMA, arna leasú le FSRA, agus Rialacháin an Achta um Margaí Airgeadais 2018. Forlíontar an creat dlíthiúil seo le sraith na gCaighdeán Iompair arna n-eisiúint ag Údarás Iompair na hEarnála Airgeadais (“FSCA”). Le FMA leasaithe agus Rialacháin an Achta um Margaí Airgeadais 2018, leagtar amach dualgais agus riachtanais bhreise nach mór do thithe imréitigh agus do CPLanna atá údaraithe san Afraic Theas a chomhlíonadh. Thairis sin, faoi FMA leasaithe, glacann an tÚdarás Stuamachta (“PA”) agus an tÚdarás Iompair um Sheirbhísí Airgeadais (“FSCA”) ról “An Cláraitheoir Seirbhísí” agus tugann siad údarú go comhpháirteach chun oibriú san Afraic Theas mar theach imréitigh ceadúnaithe neamhspleách nó mar CPL, ar choinníoll go gcomhlíonann an t-iarratasóir na ceanglais sin agus go rannchuidíonn sé le baint amach na gcuspóirí atá sonraithe in FMA, lena n-áirítear maolú riosca sistéamach.

                     (8)

                     Tá luach iomlán na n-idirbheart díorthach a imréitítear san Afraic Theas fós cothrom le níos lú ná 1 % de luach iomlán na n-idirbheart díorthach a imréitítear san Aontas. Dá bhrí sin, an rannpháirtíocht i dtithe imréitigh nó CPLanna atá údaraithe san Afraic Theas, fágann sé go bhfuil comhaltaí imréitigh agus ionaid trádála san Aontas neamhchosanta ar rioscaí atá i bhfad níos ísle ná a rannpháirtíocht i gCPLanna atá údaraithe san Aontas.

                     (9)

                     Is é conclúid an Choimisiúin go n-áirithítear le socruithe dlíthiúla agus maoirseachta na hAfraice Theas go gcomhlíonfaidh CPLanna arna n-údarú go comhpháirteach ag PA agus FSCA ceanglais atá ceangailteach ó thaobh an dlí de agus atá coibhéiseach leis na ceanglais a leagtar síos i dTeideal IV de Rialachán (AE) Uimh. 648/2012.

                     (10)

                     Le hAirteagal 25(6), pointe (b), de Rialachán (AE) Uimh. 648/2012, maidir leis na socruithe dlíthiúla agus maoirseachta i leith CPLanna atá údaraithe i dtríú tír, ceanglaítear freisin nach mór foráil a dhéanamh maidir le maoirseacht agus forfheidhmiú éifeachtach i ndáil le CPLanna ar bhonn leanúnach. Leis an gcreat dlí oiriúnaithe i ndáil le CPLanna agus tithe imréitigh san Afraic Theas, tá sraith chuimsitheach cumhachtaí ag PA agus FSCA chun maoirseacht, faireachán agus imscrúdú a dhéanamh ar thithe imréitigh agus CPLanna atá údaraithe chun oibriú san Afraic Theas. Déanann PA agus FSCA measúnú go bliantúil maidir le cé acu a chomhlíonann nó nach gcomhlíonann tithe imréitigh ceadúnaithe agus CPLanna FMA agus a gcuid rialacha agus nósanna imeachta inmheánacha. Tá sé de chumhacht ag PA agus FSCA údarú tí imréitigh cheadúnaithe nó CPL cheadúnaithe a chúlghairm nó a chur ar fionraí i gcás nach gcomhlíonann siad FMA nó Rialacháin FMA 2018 nó reachtaíocht tánaisteach amhail na ceanglais sna Caighdeáin Iompair. Tá sé de chumhacht ag PA agus FSCA freisin faisnéis nó doiciméid ia iarraidh ar thithe imréitigh ceadúnaithe nó CPLanna ceadúnaithe agus cigireachtaí ar an láthair a dhéanamh. Déanann na húdaráis mhaoirseachta clár maoirseachta bliantúil le haghaidh CPLanna freisin lena n-áirítear athbhreithnithe riosca, anailís agus measúnú. Déanann PA faireachán agus measúnú ar leordhóthanacht chaipitil agus cleachtais bainistithe caipitil CPLanna.

                     (11)

                     Is é conclúid an Choimisiúin go ndéantar foráil leis na socruithe dlíthiúla agus maoirseachta i leith CPLanna arna n-údarú ag PA agus FSCA maidir le maoirseacht agus forfheidhmiú éifeachtach ar bhonn leanúnach.

                     (12)

                     I gcomhréir le hAirteagal 25(6), pointe (c), de Rialachán (AE) Uimh. 648/2012, socruithe dlíthiúla agus maoirseachta tríú tír, ní mór foráil a dhéanamh iontu maidir le córas coibhéiseach éifeachtach chun aitheantas a thabhairt do CPLanna atá údaruithe faoi chórais dlí tríú tír (“CPLanna tríú tír”).

                     (13)

                     Le FMA leasaithe, leagtar amach na coinníollacha maidir le haitheantas coibhéiseach a thabhairt do dhlínsí eachtracha. Féadfaidh FSCA, mar aon le Banc Cúltaca na hAfraice Theas agus PA, a chinneadh go bhfuil creat rialála tíre eachtraí áirithe coibhéiseach le creat rialála earnáil airgeadais na hAfraice Theas.

                     (14)

                     Is é conclúid an Choimisiúin go ndéantar foráil le creat dlíthiúil na hAfraice Theas maidir le córas coibhéiseach éifeachtach chun aitheantas a thabhairt do CPLanna tríú tír.

                     (15)

                     Measann an Coimisiún, dá bhrí sin, go gcomhlíonann socruithe dlíthiúla agus maoirseachta na hAfraice Theas is infheidhme maidir le CPLanna na coinníollacha a leagtar síos in Airteagal 25(6) de Rialachán (AE) Uimh. 648/2012. Ba cheart a mheas go bhfuil na socruithe dlíthiúla agus maoirseachta sin coibhéiseach leis na ceanglais a leagtar síos sa Rialachán sin dá réir sin.

                     (16)

                     Ba cheart Cinneadh Cur Chun Feidhme (AE) 2015/2039 a leasú dá réir.

                     (17)

                     Chun a áirithiú go ndéanfaidh an tÚdarás Eorpach um Urrúis agus Margaí srathú agus aitheantas a thabhairt do CPLanna atá údaraithe san Afraic Theas gan mhoill, ba cheart don Chinneadh seo teacht i bhfeidhm mar ábhar práinne.

                     (18)

                     Tá na bearta dá bhforáiltear sa Chinneadh seo i gcomhréir leis an tuairim ón gCoiste Eorpach um Urrúis,

               TAR ÉIS AN CINNEADH SEO A GHLACADH:

            Airteagal 1
            Cuirtear an méid seo a leanas in ionad Airteagal 1 de Chinneadh Cur Chun Feidhme (AE) 2015/2039:

                  “Airteagal 1
                  Chun críocha Airteagal 25(6) de Rialachán (AE) Uimh. 648/2012, socruithe dlíthiúla agus maoirseachta na hAfraice Theas, arb é atá iontu an tAcht um Margaí Airgeadais, Acht Uimh. 19 de 2012, agus Rialacháin an Achta um Margaí Airgeadais agus is infheidhme maidir le tithe imréitigh ceadúnaithe arna n-údarú ann, measfar go mbeidh siad coibhéiseach leis na ceanglais a leagtar síos i Rialachán (AE) Uimh. 648/2012.”.

            Airteagal 2
            Tiocfaidh an Cinneadh seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 8 Meitheamh 2022.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 201, 27.7.2012, lch. 1.

            (2)  Cinneadh Cur Chun Feidhme (AE) 2015/2039 ón gCoimisiún an 13 Samhain 2015 maidir le coibhéis chreat rialála na hAfraice Theas i ndáil le contrapháirtithe lárnacha do cheanglais Rialachán (AE) Uimh. 648/2012 ó Pharlaimint na hEorpa agus ón gComhairle maidir le díorthaigh thar an gcuntar, contrapháirtithe lárnacha agus stórtha trádála (IO L 298, 14.11.2015, lch. 29).

            (3)  Poblacht na hAfraice Theas, Acht Uimh. 9 de 2017: An tAcht um Rialáil Earnála Airgeadais, 2017

            (4)  Státchiste Náisiúnta na hAfraice Theas, NO.R. 98 An tAcht um Mhargaí Airgeadais, 2012 : Rialacháin

            (5)  An Coiste ar Chórais Íocaíochta agus Socraíochta/Coiste Teicniúil na hEagraíochta Idirnáisiúnta um Choimisiúin Urrús, Prionsabail le haghaidh bhonneagair an mhargaidh airgeadais, mí Aibreáin 2012, Páipéir CPMI Uimh. 101, Prionsabail le haghaidh Bhonneagair an Mhargaidh Airgeadais (bis.org).


title: Cinneadh Cur Chun Feidhme (AE) 2022/901 ón gCoimisiún an 8 Meitheamh 2022 lena leasaítear Cinneadh Cur Chun Feidhme (AE) 2016/2269 a mhéid a bhaineann le contrapháirtithe lárnacha faoi mhaoirseacht an Údaráis um Lárionaid Seirbhísí Airgeadais Idirnáisiúnta (Téacs atá ábhartha maidir le LEE)

text:
                  9.6.2022

                  GA

                  Iris Oifigiúil an Aontais Eorpaigh

                  L 156/60

         CINNEADH CUR CHUN FEIDHME (AE) 2022/901 ÓN gCOIMISIÚN
         an 8 Meitheamh 2022
         lena leasaítear Cinneadh Cur Chun Feidhme (AE) 2016/2269 a mhéid a bhaineann le contrapháirtithe lárnacha faoi mhaoirseacht an Údaráis um Lárionaid Seirbhísí Airgeadais Idirnáisiúnta
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 648/2012 ó Pharlaimint na hEorpa agus ón gComhairle an 4 Iúil 2012 maidir le díorthaigh thar an gcuntar, contrapháirtithe lárnacha agus stórtha trádála (1), agus go háirithe Airteagal 25(6) de,
         De bharr an mhéid seo a leanas:

                     (1)

                     Le Cinneadh Cur Chun Feidhme (AE) 2016/2269 ón gCoimisiún (2), cinntear go measfar go bhfuil socruithe dlíthiúla agus maoirseachta na hIndia i ndáil le contrapháirtithe lárnacha (“CPLanna”) a ndéanann an Securities and Exchange Board of India [Bord Urrús agus Malairte na hIndia] (“SEBI”) agus Reserve Bank of India [Banc Cúlchiste na hIndia] maoirseacht orthu, faoi seach, coibhéiseach leis na ceanglais a leagtar síos i Rialachán (AE) Uimh. 648/2012.

                     (2)

                     An 1 Deireadh Fómhair 2020, tháinig the International Financial Services Centres Authority [an tÚdarás um Lárionaid Seirbhísí Airgeadais Idirnáisiúnta] (“IFSCA”) i gcomharbacht ar SEBI maidir le maoirseacht CPLanna atá bunaithe sna International Financial Services Centres [Lárionaid Seirbhísí Airgeadais Idirnáisiúnta] (“IFSCanna”) san India. Thairis sin, scor an tAcht agus na Rialacháin dá dtagraítear in Airteagal 1(1) de Chinneadh Cur Chun Feidhme (AE) 2016/2269 d’fheidhm a bheith acu go páirteach in IFSCanna an 16 Aibreán 2021. Ó bhí an dáta sin ann, tá feidhm ag na Market Infrastructure Institutions Regulations [Rialacháin um Institiúidí Bonneagair Mhargaidh], 2021 (3) (“Rialacháin MII”), a d’eisigh IFSCA ar bhonn International Financial Services Centres Authority Act [Acht an Údaráis um Lárionaid Seirbhísí Airgeadais Idirnáisiúnta], 2019, Acht 50 de 2019 (4) (“Acht IFSCA”), maidir le CPLanna atá bunaithe in IFSCanna. Mar sin féin, d’fhan an tAcht um Chonarthaí Urrús (Rialáil) 1956, Acht 42 de 1956 (5) d’fheidhm a bheith aige.

                     (3)

                     An measúnú ar cé acu atá nó nach bhfuil socruithe dlíthiúla agus maoirseachta na hIndia is infheidhme maidir le CPLanna atá bunaithe sna IFSCanna coibhéiseach le socruithe an Aontais, ba cheart é a bhunú ní amháin ar anailís chomparáideach ar na ceanglais atá ceangailteach ó thaobh an dlí de agus a bhfuil feidhm acu maidir le CPLanna atá bunaithe sna IFSCanna ar bhealach teibí, ach ar mheasúnú ar éifeachtaí na gceanglas sin freisin. Leis an measúnú sin, ba cheart leordhóthanacht na gceanglas sin a sheiceáil chun maolú a dhéanamh ar na rioscaí a bhféadfadh comhaltaí imréitigh agus ionaid trádála atá bunaithe san Aontas a bheith neamhchosanta orthu, agus méid na margaí airgeadais ina bhfeidhmíonn CPLanna sna IFSCanna á gcur san áireamh. Chun maolú riosca leordhóthanach a áirithiú, tá gá le ceanglais um maolú riosca atá níos déine le haghaidh CPLanna a dhéanann a gcuid gníomhaíochtaí i margaí airgeadais atá níos mó ar airde an leibhéal riosca a bhaineann leo ná mar atá sé i gcás CPLanna a dhéanann a gcuid gníomhaíochtaí i margaí airgeadais atá níos lú ar ísle an leibhéal riosca a bhaineann leo.

                     (4)

                     Le hAirteagal 25(6), pointe (a), pointe (b) agus pointe (c), de Rialachán (AE) Uimh. 648/2012, i gcás socruithe dlíthiúla agus maoirseachta tríú tír maidir le CPLanna atá údaraithe inti, liostaítear trí choinníoll atá le comhlíonadh chun a chinneadh go bhfuil siad coibhéiseach leis na socruithe a leagtar síos sa Rialachán sin.

                     (5)

                     I gcomhréir le hAirteagal 25(6), pointe (a), de Rialachán (AE) Uimh. 648/2012, ní mór do CPLanna atá údaraithe i dtríú tír ceanglais a chomhlíonadh atá ceangailteach ó thaobh an dlí de atá coibhéiseach leis na ceanglais a leagtar síos i dTeideal IV den Rialachán sin.

                     (6)

                     Leagtar síos na ceanglais atá ceangailteach ó thaobh dlí de is infheidhme le CPLanna atá údaraithe sna IFSCanna i Rialacháin MII. Leis na Rialacháin sin, cuirtear chun feidhme ina n-iomláine na caighdeáin idirnáisiúnta a leagtar amach faoi na Prionsabail le haghaidh bhonneagair an mhargaidh airgeadais (“PMFI”) a d’eisigh an Coiste ar Chórais Íocaíochta agus Socraíochta (“CPMI”) agus an Eagraíocht Idirnáisiúnta um Choimisiúin Urrús (“IOSCO”) i mí Aibreáin 2012 (6).

                     (7)

                     Ní mór CPLanna atá bunaithe sna IFSCanna a bheith údaraithe ag IFSCA. Chun bheith údaraithe chun seirbhísí imréitigh a sholáthar, ní mór do CPLanna ceanglais shonracha a chomhlíonadh a leagtar amach i Rialacháin MII agus is gá dóibh fodhlíthe agus rialacha a bheith i bhfeidhm chun comhlíontacht le gach caighdeán ábhartha de chuid PFMI a áirithiú. Go háirithe, ní mór do CPLanna na coinníollacha a shonraítear i Rialacháin 8(1) agus 8(3) de Rialacháin MII a chomhlíonadh, rud lenar cheart ligean do na CPLanna sin oibriú go sábháilte agus go héifeachtach agus na rioscaí a bhaineann lena ngnó agus lena n-oibríochtaí a bhainistiú go stuama. Mar a fhoráiltear i Rialacháin 14 go 39 de Rialacháin MII, ní mór do CPLanna ceanglais a chomhlíonadh, inter alia, a mhéid a bhaineann le glanluach, scairsheilbh, bainistiú, rialachas agus iompar, bainistiú riosca, lena n-áirítear ciste ráthaíochta socraíochta a bhunú, leanúnachas gnó, rochtain ar an CPL ag comhaltaí imréitigh agus ag ionaid trádála, agus coinneáil taifead. Go háirithe, ceanglaítear le Rialachán 24(1) de Rialacháin MII ar CPLanna prionsabail rialachais a leagtar amach sa PFMI a ghlacadh. Chun a gcomhlíontacht le Rialacháin MII, le Rialacháin MII 6 agus 40 a chruthú, ceanglaítear ar na CPLanna a rialacha inmheánacha agus nósanna imeachta inmheánacha a chur faoi bhráid IFSCA sula gcuirfear chun feidhme iad.

                     (8)

                     Tá margadh airgeadais IFSC i bhfad níos lú ná an margadh airgeadais ina bhfuil CPLanna atá bunaithe san Aontas gníomhach. Ó bhí 2020 ann, is beag an trádáil nó an t-imréiteach a rinneadh i ndíorthaigh. Dá bhrí sin, an rannpháirtíocht i gCPLanna atá údaraithe sna IFSCanna, is rud é sin lena bhfágtar comhaltaí imréitigh agus ionaid trádála atá bunaithe san Aontas neamhchosanta ar rioscaí atá i bhfad níos ísle ná an a rannpháirtíocht i gCPLanna atá údaraithe san Aontas. Le Rialacháin MII is infheidhme maidir le CPLanna arna údarú ag IFSCA, a chomhlánaítear lena bhfodhlíthe agus rialacha, lena gceanglaítear comhlíonadh PFMI, maolaítear go leordhóthanach an leibhéal níos ísle riosca a bhféadfadh comhaltaí imréitigh agus ionaid trádála atá bunaithe san Aontas a bheith neamhchosanta air agus, dá bhrí sin, is féidir a mheas go mbaintear toradh maolaithe riosca amach atá coibhéiseach leis an toradh a shaothraítear le Rialachán (AE) Uimh. 648/2012 i ngeall orthu sin.

                     (9)

                     Is é conclúid an Choimisiúin go n-áirithítear le socruithe dlíthiúla agus maoirseachta na hIndia go gcomhlíonfaidh CPLanna arna n-údarú ag IFSCA ceanglais atá ceangailteach ó thaobh an dlí de atá coibhéiseach leis na ceanglais a leagtar síos i dTeideal IV de Rialachán (AE) Uimh. 648/2012.

                     (10)

                     Le hAirteagal 25(6), pointe (b), de Rialachán (AE) Uimh. 648/2012, na socruithe dlíthiúla agus maoirseachta i leith CPLanna atá údaraithe i dtríú tír, ní mór foráil a dhéanamh iontu maidir le maoirseacht agus forfheidhmiú éifeachtach i ndáil le CPLanna ar bhonn leanúnach.

                     (11)

                     Aithníonn IFSCA CPLanna sna IFSCanna agus déanann sé maoirsiú ar CPLanna chun an chomhlíontacht le Rialacháin MII agus le rialacha agus nósanna imeachta inmheánacha CPLanna a áirithiú ar bhonn leanúnach. Déanann IFSCA maoirseacht ó lá go lá ar bhonn rialta i gcomhréir le Ranna 12, 13 agus 28 d’Acht IFSCA agus Rialacháin 65 go 70 de Rialacháin MII. Tá sé de chumhacht ag IFSCA faisnéis a iarraidh, iniúchtaí a dhéanamh, treoir, nótaí treorach agus ciorcláin a eisiúint agus fíneálacha agus pionóis a ghearradh. I gcomhréir le Rialachán 8(3)(k) de Rialacháin MII, tá sé de chumhacht ag IFSCA freisin coinníollacha breise a leagan síos maidir le CPLanna a aithint. I gcomhréir le Roinn 12 d’Acht IFSCA, tá sé de chumhacht ag IFSCA fíneálacha agus pionóis a ghearradh ar CPLanna. Ar deireadh, i gcomhréir le Rialachán 13 de Rialacháin MII, tá sé de chumhacht ag IFSCA aitheantas CPL a tharraingt siar.

                     (12)

                     Is é conclúid an Choimisiúin go ndéantar foráil leis na socruithe dlíthiúla agus maoirseachta i leith CPLanna arna n-údarú ag IFSCA maidir le maoirseacht agus forfheidhmiú éifeachtach ar bhonn leanúnach.

                     (13)

                     I gcomhréir le hAirteagal 25(6), pointe (c), de Rialachán (AE) Uimh. 648/2012, ní mór foráil a dhéanamh le creat dlíthiúil tríú tír maidir le córas coibhéiseach éifeachtach chun aitheantas a thabhairt do CPLanna atá údaraithe faoi chórais dlí tríú tír (“CPLanna tríú tír”).

                     (14)

                     Féadfaidh CPLanna neamh-IFSC ar mian leo ionstraimí airgeadais a imréiteach in IFSCanna iarratas a dhéanamh chuig IFSCA lena aithint. Le Rialachán 8(1) agus 8(3) de Rialacháin MII, leagtar amach na critéir maidir le haitheantas. Le Rialachán 71 de Rialacháin MII, ligtear do IFSCA an ceanglas maidir le haitheantas a mhaolú ar mhaithe le forbairt agus rialáil seirbhísí airgeadais sna IFSCanna i bhfianaise an chaighdeáin maoirseachta a éilítear leis an dlínse baile. Leis an bhforáil chéanna sin, ceadaítear do IFSCA CPLanna nach bhfuil bunaithe sna IFSCanna a aithint.

                     (15)

                     Is é conclúid an Choimisiún go ndéantar foráil le creat dlíthiúil IFSCanna maidir le córas coibhéiseach éifeachtach chun aitheantas a thabhairt do CPLanna tríú tír.

                     (16)

                     Dá bhrí sin, measann an Coimisiún go gcomhlíonann socruithe dlíthiúla agus maoirseachta na hIndia is infheidhme maidir le CPLanna na coinníollacha a leagtar síos in Airteagal 25(6) de Rialachán (AE) Uimh. 648/2012. Ba cheart a mheas go bhfuil na socruithe dlíthiúla agus maoirseachta sin coibhéiseach leis na ceanglais a leagtar síos i Rialachán (AE) Uimh. 648/2012 dá réir sin.

                     (17)

                     Tá an Cinneadh seo bunaithe ar na ceanglais atá ceangailteach ó thaobh an dlí de maidir le CPLanna sna IFSCanna tráth a ghlactha. Ba cheart don Choimisiún, i gcomhar leis an Údarás Eorpach um Urrúis agus Margaí, leanúint d’fhaireachán a dhéanamh ar bhonn rialta ar éabhlóid an chreata dhlíthiúil agus maoirseachta is infheidhme maidir le CPLanna in IFSCanna agus ar chomhlíonadh na gcoinníollacha a ndearnadh an Cinneadh seo ar a mbonn, lena n-áirítear an mbaineann IFSCA úsáid as a chumhacht faoi Rialachán 71 de Rialacháin MII chun aon cheanglas a leagtar amach sna Rialacháin sin a mhaolú.

                     (18)

                     Ba cheart athbhreithniú rialta a dhéanamh ar na socruithe dlíthiúla agus maoirseachta is infheidhme maidir le CPLanna sna IFSCanna, lena n-áirítear aon mhaolú a d’fhéadfadh IFSCA a dhéanamh ar aon cheanglas a leagtar amach i Rialacháin MII. Ba cheart an t-athbhreithniú tráthrialta sin a bheith gan dochar do chumhacht an Choimisiúin athbhreithniú sonrach a dhéanamh tráth ar bith, i gcás ina bhfágfaidh forbairtí ábhartha gur gá don Choimisiún athmheasúnú a dhéanamh ar an gcoibhéis a dheonaítear leis an gCinneadh seo. Féadfaidh an Coimisiún, i bhfianaise na dtorthaí a thiocfaidh as athbhreithniú tráthrialta nó sonrach, cinneadh a dhéanamh an Cinneadh seo a leasú nó a aisghairm tráth ar bith, go háirithe i gcás ina ndéanfaidh forbairtí difear do na coinníollacha arb iad is bonn do ghlacadh an Chinnidh seo.

                     (19)

                     Dá bhrí sin, ba cheart Cinneadh Cur Chun Feidhme (AE) 2016/2269 a leasú dá réir sin.

                     (20)

                     Chun a áirithiú go ndéanfaidh an tÚdarás Eorpach um Urrúis agus Margaí srathú agus aitheantas CPLanna atá bunaithe sna IFSCanna gan mhoill, ba cheart don Chinneadh seo teacht i bhfeidhm mar ábhar práinne.

                     (21)

                     Tá na bearta dá bhforáiltear sa Chinneadh seo i gcomhréir le tuairim ón gCoiste Eorpach um Urrúis,

               TAR ÉIS AN CINNEADH SEO A GHLACADH:

            Airteagal 1
            In Airteagal 1 de Chinneadh Cur Chun Feidhme (AE) 2016/2269, cuirtear isteach an mhír seo a leanas:

                  “3.   Chun críocha Airteagal 25(6) de Rialachán (AE) Uimh. 648/2012, maidir le socruithe dlíthiúla agus maoirseachta na hIndia, arb é atá iontu an tAcht um Rialacháin um Chonarthaí Urrús, 1956, an tAcht fán Údarás um Lárionaid Seirbhísí Airgeadais Idirnáisiúnta, 2019, agus na Rialacháin um Institiúidí Bonneagair Mhargaidh, 2021, agus is infheidhme maidir le CPLanna a bhunaítear sna Lárionaid Seirbhísí Airgeadais Idirnáisiúnta, measfar iad a bheith coibhéiseach leis na ceanglais a leagtar síos i Rialachán (AE) Uimh. 648/2012.”

            Airteagal 2
            Tiocfaidh an Cinneadh seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 8 Meitheamh 2022.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 201, 27.7.2012, lch. 1.

            (2)  Cinneadh Cur Chun Feidhme (AE) 2016/2269 ón gCoimisiún an 15 Nollaig 2016 maidir le coibhéis an chreata rialála i ndáil le contrapháirtithe lárnacha san India i gcomhréir le Rialachán (AE) Uimh. 648/2012 ó Pharlaimint na hEorpa agus ón gComhairle (IO L 342, 16.12.2016, lch. 38).

            (3)  Gazette of India, Uimh. 179], 16.4.2021, lch. 1, 2310 GI/2021.

            (4)  Gazette of India, Uimh. 74], 20.12.2019, lch. 1.

            (5)  Gazette of India, Extraordinary, 1957, Cuid II, Roinn 3, lch. 549.

            (6)  An Coiste ar Chórais Íocaíochta agus Socraíochta/Coiste Teicniúil na hEagraíochta Idirnáisiúnta um Choimisiúin Urrús, Prionsabail le haghaidh bhonneagair an mhargaidh airgeadais, mí Aibreáin 2012, Páipéir CPMI Uimh. 101 Prionsabail le haghaidh Bhonneagair an Mhargaidh Airgeadais (bis.org).


title: Cinneadh Cur Chun Feidhme (AE) 2022/902 ón gCoimisiún an 8 Meitheamh 2022 maidir leis an gcoibhéis idir an creat rialála i ndáil le contrapháirtithe lárnacha sa Mhalaeisia agus ceanglais Rialachán (AE) Uimh. 648/2012 ó Pharlaimint na hEorpa agus ón gComhairle (Téacs atá ábhartha maidir le LEE)

text:
                  9.6.2022

                  GA

                  Iris Oifigiúil an Aontais Eorpaigh

                  L 156/64

         CINNEADH CUR CHUN FEIDHME (AE) 2022/902 ÓN gCOIMISIÚN
         an 8 Meitheamh 2022
         maidir leis an gcoibhéis idir an creat rialála i ndáil le contrapháirtithe lárnacha sa Mhalaeisia agus ceanglais Rialachán (AE) Uimh. 648/2012 ó Pharlaimint na hEorpa agus ón gComhairle
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 648/2012 ó Pharlaimint na hEorpa agus ón gComhairle an 4 Iúil 2012 maidir le díorthaigh thar an gcuntar, contrapháirtithe lárnacha agus stórtha trádála (1), agus go háirithe Airteagal 25(6) de,
         De bharr an mhéid seo a leanas:

                     (1)

                     An nós imeachta maidir le haitheantas a thabhairt do chontrapháirtithe lárnacha (“CPLanna”) atá bunaithe i dtríú tíortha a leagtar amach in Airteagal 25 de Rialachán (AE) Uimh. 648/2012, is é is aidhm dó i gcás CPLanna atá bunaithe agus údaraithe i dtríú tíortha a bhfuil a gcaighdeáin rialála coibhéiseach leo sin a leagtar síos sa Rialachán sin, a cheadú dóibh seirbhísí imréitigh a sholáthar do chomhaltaí imréitigh nó d’ionaid trádála atá bunaithe san Aontas. Dá bhrí sin, leis an nós imeachta sin maidir le haitheantas a thabhairt agus leis an gcinneadh coibhéise dá bhforáiltear ann, rannchuidítear le haidhm uileghabhálach Rialachán (AE) Uimh. 648/2012 a bhaint amach i ndáil leis an riosca sistéimeach a laghdú, tríd an úsáid a bhaintear as CPLanna sábháilte fónta a leathnú chun conarthaí díorthach thar an gcuntar a imréiteach, lena n-áirítear i gcásanna ina bhfuil na CPLanna sin bunaithe agus údaraithe i dtríú tír.

                     (2)

                     Chun go measfaí córas dlí tríú tír a bheith coibhéiseach le córas dlí an Aontais i leith CPLanna, ba cheart toradh substainteach na socruithe dlíthiúla agus maoirseachta is infheidhme a bheith coibhéiseach le ceanglais an Aontais i leith na gcuspóirí rialála a bhaintear amach leis na socruithe sin. Dá bhrí sin, is é is aidhm don mheasúnú coibhéise sin a fhíorú an áirithítear le socruithe dlíthiúla agus maoirseachta an tríú tír lena mbaineann nach ndéanfaidh na CPLanna atá bunaithe agus údaraithe ann sin comhaltaí imréitigh agus ionaid trádála atá bunaithe san Aontas a fhágáil neamhchosanta ar leibhéal riosca is airde ná an leibhéal a bhféadfadh CPLanna atá údaruithe san Aontas iad a fhágáil neamhchosanta air agus, dá bhrí sin, nach mbaineann leibhéil riosca shistéimigh leo atá doghlactha san Aontas. Ba cheart, dá bhrí sin, na rioscaí i bhfad níos ísle a bhaineann le gníomhaíochtaí imréitigh a dhéantar i margaí airgeadais ar lú iad ná margadh airgeadais an Aontais a chur san áireamh.

                     (3)

                     Dá bhrí sin, an measúnú ar cé acu atá nó nach bhfuil socruithe dlíthiúla agus maoirseachta na Malaeisia coibhéiseach le socruithe an Aontais, ba cheart é a bhunú ní hamháin ar anailís chomparáideach ar na ceanglais atá ceangailteach ó thaobh an dlí de agus a bhfuil feidhm acu maidir le CPLanna sa Mhalaeisia, ach ar mheasúnú ar thoradh na gceanglas sin freisin, agus ar a leordhóthanacht maidir leis na rioscaí a mhaolú a bhféadfadh comhaltaí imréitigh agus ionaid trádála atá bunaithe san Aontas a bheith neamhchosanta orthu, agus méid an mhargaidh airgeadais ina n-oibríonn CPLanna sa Mhalaeisia á chur san áireamh. Chun toradh maolaithe riosca atá coibhéiseach a bhaint amach, tá gá le ceanglais um maolú riosca atá níos déine le haghaidh CPLanna a dhéanann a gcuid gníomhaíochtaí i margaí airgeadais níos mó ar airde an leibhéal riosca a bhaineann leo ná mar atá sé i gcás CPLanna a dhéanann a gcuid gníomhaíochtaí i margaí airgeadais níos lú ar ísle an leibhéal riosca a bhaineann leo.

                     (4)

                     I gcomhréir le hAirteagal 25(6), pointí (a), (b) agus (c), de Rialachán (AE) Uimh. 648/2012, i gcás socruithe dlíthiúla agus maoirseachta tríú tír maidir le CPLanna atá údaraithe inti, is gá trí choinníoll a chomhlíonadh chun a chinneadh go bhfuil siad coibhéiseach leis na socruithe a leagtar síos sa Rialachán sin.

                     (5)

                     I gcomhréir le hAirteagal 25(6), pointe (a), ní mór do CPLanna atá údaraithe i dtríú tír ceanglais a chomhlíonadh atá ceangailteach ó thaobh an dlí de agus atá coibhéiseach leis na ceanglais a leagtar síos i dTeideal IV de Rialachán (AE) Uimh. 648/2012.

                     (6)

                     Na ceanglais atá ceangailteach ó thaobh an dlí de agus a bhfuil feidhm acu maidir le CPLanna atá údaraithe sa Mhalaeisia, leagtar síos iad san Acht um Margaí Caipitil agus Seirbhísí 2007 (Acht 671) (Akta Pasaran Modal dan Perkhidmatan 2007) (2) (“CMSA”), go háirithe i Roinn 38 de, a fhorlíontar leis na Treoirlínte maidir le Bonneagair an Mhargaidh Airgeadais (3) (“na Treoirlínte”) arna n-eisiúint ag Coimisiún Urrús na Malaeisia (“SC”). Le CMSA agus leis na Treoirlínte, cuirtear chun feidhme ina n-iomláine na caighdeáin idirnáisiúnta a leagtar amach faoi na Prionsabail le haghaidh bhonneagair an mhargaidh airgeadais (“PMFI”) a d’eisigh an Coiste ar Chórais Íocaíochta agus Socraíochta (“CPMI”) agus an Eagraíocht Idirnáisiúnta um Choimisiúin Urrús (“IOSCO”) i mí Aibreáin 2012 (4).

                     (7)

                     Ní mór CPLanna atá bunaithe sa Mhalaeisia a bheith údaraithe ag an gCoimisiún Urrús. Chun bheith údaraithe chun seirbhísí imréitigh a sholáthar, ní mór do CPLanna ceanglais shonracha a leagtar amach in CMSA agus a shonraítear a thuilleadh sna Treoirlínte a chomhlíonadh agus ní mór dóibh rialacha agus nósanna imeachta inmheánacha a bheith i bhfeidhm acu chun an chomhlíontacht le caighdeáin ábhartha uile na bPrionsabal le haghaidh Bhonneagair an Mhargaidh Airgeadais a áirithiú. Go háirithe, ní mó do CPLanna oibriú go sábháilte agus go héifeachtach agus na rioscaí a bhaineann lena ngnó agus lena n-oibríochtaí a bhainistiú go stuama. Mar a fhoráiltear i Roinn 3.02 de na Treoirlínte, ceanglaítear ar CPLanna freisin dóthain acmhainní airgeadais, daonna, bainistithe rioscaí, teicneolaíochta faisnéise, córas agus bonneagair a bheith acu chun feidhmiú mar CPL. Chun a gcomhlíontacht le CMSA agus leis na Treoirlínte a chruthú, ceanglaítear le Roinn 38(2) de CMSA ar CPLanna a rialacha agus nósanna imeachta inmheánacha a chur faoi bhráid an Choimisiúin Urrús sula gcuirfear chun feidhme iad.

                     (8)

                     Dá bhrí sin, is struchtúr dhá shraith atá sna ceanglais atá ceangailteach ó thaobh an dlí de agus a bhfuil feidhm acu maidir le CPLanna atá údaraithe sa Mhalaeisia. Is é atá sa chéad sraith an tAcht um Margaí Caipitil agus Seirbhísí agus na Treoirlínte, lena leagtar amach na croíphrionsabail agus na caighdeáin ardleibhéil nach mór do CPLanna a chomhlíonadh chun bheith údaraithe chun seirbhísí imréitigh a sholáthar sa Mhalaeisia (dá ngairtear “na príomhrialacha” anseo feasta). Is é atá sa dara sraith rialacha agus nósanna imeachta inmheánacha an chontrapháirtí lárnaigh.

                     (9)

                     Tá margadh airgeadais na Malaeisia i bhfad níos lú ná an margadh airgeadais a bhfuil CPLanna atá bunaithe san Aontas gníomhach ann. Ó 2016 i leith, is an trádáil nó an t-imréiteach a rinneadh i ndíorthaigh. Dá bhrí sin, an rannpháirtíocht i gcontrapháirtithe lárnacha atá údaraithe sa Mhalaeisia, is rud é sin lena bhfágtar comhaltaí imréitigh agus ionaid trádála atá bunaithe san Aontas neamhchosanta ar rioscaí atá i bhfad níos ísle ná an a rannpháirtíocht i gcontrapháirtithe lárnacha atá údaraithe san Aontas. Leis na príomhrialacha is infheidhme maidir le CPLanna atá údaraithe sa Mhalaeisia, a chomhlánaítear lena rialacha agus nósanna imeachta, lena gceanglaítear comhlíonadh na bPrionsabal le haghaidh Bhonneagair an Mhargaidh Airgeadais, maolaítear go leordhóthanach an leibhéal níos ísle riosca a bhféadfadh comhaltaí imréitigh agus ionaid trádála atá bunaithe san Aontas a bheith neamhchosanta air agus, dá bhrí sin, is féidir a mheas go mbaintear toradh maolaithe riosca amach atá coibhéiseach leis an toradh a shaothraítear le Rialachán (AE) Uimh. 648/2012 i ngeall orthu sin.

                     (10)

                     Is é conclúid an Choimisiúin go n-áirithítear le socruithe dlíthiúla agus maoirseachta na Malaeisia go gcomhlíonfaidh CPLanna atá údaraithe sa Mhalaeisia ceanglais atá ceangailteach ó thaobh an dlí de agus atá coibhéiseach leis na ceanglais a leagtar síos i dTeideal IV de Rialachán (AE) Uimh. 648/2012.

                     (11)

                     I gcomhréir le hAirteagal 25(6), pointe (b), de Rialachán (AE) Uimh. 648/2012, na socruithe dlíthiúla agus maoirseachta i leith CPLanna atá údaraithe i dtríú tír, ní mór foráil a dhéanamh leo maidir le maoirseacht agus forfheidhmiú éifeachtach i ndáil le CPLanna ar bhonn leanúnach.

                     (12)

                     Déanann an Coimisiún Urrús, mar mhaoirseoir ar CPLanna, maoirsiú ar CPLanna sa Mhalaeisia chun an chomhlíontacht leis na príomhrialacha agus le rialacha agus nósanna imeachta inmheánacha na gcontrapháirtithe lárnacha a áirithiú ar bhonn leanúnach. Déanann an Coimisiún Urrús maoirseacht laethúil go tráthrialta i gcomhréir le Roinn 15(f) d’Acht Choimisiún Urrús na Malaeisia 1993 (Acht 498) (5) (Akta Suruhanjaya Sekuriti Malaysia 1993), chun rioscaí a shainaithint, a mheasúnú, a chur in ord tosaíochta agus a mhaolú. Féadfaidh an Coimisiún Urrús imscrúduithe agus cigireachtaí a dhéanamh ar sháruithe amhrasta, leabhair agus taifid a fháil, nó ceangal a chur ar dhaoine aonair páirt a ghlacadh in agallaimh faoi mhionn nó faoi dhearbhasc. Tá na cumhachtaí cuimsitheacha ag an gCoimisiún Urrús chun an chomhlíontacht a áirithiú agus féadfaidh sé údarú agus formheas na rialacha agus na nósanna imeachta inmheánacha a tharraingt siar, i gcomhréir le Roinn 39 de CMSA, coinníollacha, ceanglais nó treoracha a eisiúint i gcomhréir le Ranna 26, 354, agus 355 de CMSA, agus smachtbhannaí a fhorchur ar CPLanna i gcomhréir le Roinn 354 de CMSA.

                     (13)

                     Is é conclúid an Choimisiúin go bhforáiltear leis na socruithe dlíthiúla agus maoirseachta i leith CPLanna atá údaraithe sa Mhalaeisia maidir le maoirseacht agus forfheidhmiú éifeachtach ar bhonn leanúnach.

                     (14)

                     I gcomhréir le hAirteagal 25(6), pointe (c), de Rialachán (AE) Uimh. 648/2012, socruithe dlíthiúla agus maoirseachta tríú tír, ní mór córas coibhéiseach éifeachtach a chuimsiú iontu maidir le haitheantas a thabhairt do CPLanna atá údaruithe faoi chórais dlí tríú tír (“CPLanna tríú tír”).

                     (15)

                     CPLanna neamh-Mhalaeisiacha ar mian leo díorthaigh a imréiteach sa Mhalaeisia, ní mór dóibh iarratas ar fhormheas a chur isteach chuig an gCoimisiún Urrús. Leagtar amach na critéir agus an próiseas maidir le haitheantas a thabhairt i Roinn 3.03 de na Treoirlínte. Chun go ndéanfar iad a fhormheas, ní mór socruithe dlíthiúla agus maoirseachta an dlínse ina bhfuil an contrapháirtí lárnach bunaithe a bheith inchomparáide leis na socruithe dlíthiúla agus maoirseachta a bhaineann le CPLanna atá údaraithe agus bunaithe sa Mhalaeisia. Ní mór don chontrapháirtí lárnach neamh-Mhalaeisiach rialachán a dhlínse bhaile a chomhlíonadh go héifeachtach i gcónaí, lena n-áirítear na Prionsabail le haghaidh Bhonneagair an Mhargaidh Airgeadais a chomhlíonadh. Maidir le socruithe comhair a thabhairt i gcrích idir an Coimisiún Urrús agus na húdaráis inniúla tríú tír atá freagrach as maoirseacht a dhéanamh ar an gcontrapháirtí lárnach neamh-Mhalaeisiach agus creat dlíthiúil a bheith ar fáil i ndlínse an chontrapháirtí lárnaigh sin, ar creat é lena bhforáiltear maidir leis an bhféidearthacht i dtaca le haitheantas a thabhairt do CPLanna eachtracha, tá gá leis an dá rud sin freisin sula ndéanfar contrapháirtí lárnach neamh-Mhalaeisiach a fhormheas.

                     (16)

                     Is é conclúid an Choimisiúin go bhforáiltear le socruithe dlíthiúla agus maoirseachta na Malaeisia maidir le córas coibhéiseach éifeachtach chun aitheantas a thabhairt do CPLanna tríú tír.

                     (17)

                     Dá bhrí sin, is féidir a mheas go gcomhlíontar na coinníollacha a leagtar síos in Airteagal 25(6) de Rialachán (AE) Uimh. 648/2012 le socruithe dlíthiúla agus maoirseachta na Malaeisia is infheidhme maidir le CPLanna, agus ba cheart a mheas go bhfuil na socruithe dlíthiúla agus maoirseachta sin coibhéiseach leis na ceanglais a leagtar síos i Rialachán (AE) Uimh. 648/2012.

                     (18)

                     Tá an Cinneadh seo bunaithe ar na ceanglais atá ceangailteach ó thaobh an dlí de agus a bhfuil feidhm acu maidir le CPLanna sa Mhalaeisia tráth a ghlacfar an Cinneadh seo. Ba cheart don Choimisiún, i gcomhar le ESMA, leanúint d’fhaireachán a dhéanamh go tráthrialta ar éabhlóid an chreata dhlíthiúil agus maoirseachta is infheidhme maidir le CPLanna sa Mhalaeisia agus ar chomhlíonadh na gcoinníollacha arb iad is bonn do ghlacadh an Chinnidh seo.

                     (19)

                     Ba cheart athbhreithniú tráthrialta a dhéanamh ar na socruithe dlíthiúla agus maoirseachta is infheidhme maidir le CPLanna atá údaraithe sa Mhalaeisia. Ba cheart an t-athbhreithniú tráthrialta sin a bheith gan dochar do chumhacht an Choimisiúin athbhreithniú sonrach a dhéanamh tráth ar bith, i gcás ina bhfágfaidh forbairtí ábhartha gur gá don Choimisiún athmheasúnú a dhéanamh ar an gcoibhéis a dheonaítear leis an gCinneadh seo. Féadfaidh an Coimisiún, i bhfianaise na dtorthaí a thiocfaidh as athbhreithniú tráthrialta nó sonrach, cinneadh a dhéanamh an Cinneadh seo a leasú nó a aisghairm tráth ar bith, go háirithe i gcás ina ndéanfaidh forbairtí difear do na coinníollacha arb iad is bonn do ghlacadh an Chinnidh seo.

                     (20)

                     Tá na bearta dá bhforáiltear sa Chinneadh seo i gcomhréir le tuairim ón gCoiste Eorpach um Urrúis,

               TAR ÉIS AN CINNEADH SEO A GHLACADH:

            Airteagal 1
            Chun críocha Airteagal 25 de Rialachán (AE) Uimh. 648/2012, socruithe dlíthiúla agus maoirseachta na Malaeisia a bhfuil feidhm acu maidir le contrapháirtithe lárnacha a leagtar síos in Acht Choimisiún Urrús na Malaeisia 1993 agus san Acht um Margaí Caipitil agus Seirbhísí 2007, mar a fhorlíontar iad le Treoirlínte Choimisiún Urrús na Malaeisia maidir le Bonneagair an Mhargaidh Airgeadais, measfar iad a bheith coibhéiseach leis na ceanglais a leagtar síos i Rialachán (AE) Uimh. 648/2012.

            Airteagal 2
            Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 8 Meitheamh 2022.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 201, 27.7.2012, lch. 1.

            (2)  Coimisiún Urrús na Malaeisia, an tAcht um Margaí Caipitil agus Seirbhísí 2007 [A1499/2015 & P.U.(A) 289/2021] c.i.f 1 Iúil 2021.

            (3)  Coimisiún Urrús na Malaeisia, Treoirlínte maidir le Bonneagair an Mhargaidh Airgeadais SC-GL/1-2017 (R1-2019).

            (4)  an Coiste ar Chórais Íocaíochta agus Socraíochta/Coiste Teicniúil na hEagraíochta Idirnáisiúnta um Choimisiúin Urrús, Prionsabail le haghaidh bhonneagair an mhargaidh airgeadais, mí Aibreáin 2012, Páipéir CPMI Uimh. 101, Prionsabail le haghaidh Bhonneagair an Mhargaidh Airgeadais (bis.org).

            (5)  Coimisiún Urrús na Malaeisia, Acht Choimisiún Urrús na Malaeisia 1993 [- P.U.(B) 547/2017] c.i.f. 24 Samhain 2017.


title: Cinneadh Cur Chun Feidhme (AE) 2022/903 ón gCoimisiún an 8 Meitheamh 2022 maidir leis an gcoibhéis idir an creat rialála i ndáil le contrapháirtithe lárnacha sa tSile agus ceanglais Rialachán (AE) Uimh. 648/2012 ó Pharlaimint na hEorpa agus ón gComhairle (Téacs atá ábhartha maidir le LEE)

text:
                  9.6.2022

                  GA

                  Iris Oifigiúil an Aontais Eorpaigh

                  L 156/68

         CINNEADH CUR CHUN FEIDHME (AE) 2022/903 ÓN gCOIMISIÚN
         an 8 Meitheamh 2022
         maidir leis an gcoibhéis idir an creat rialála i ndáil le contrapháirtithe lárnacha sa tSile agus ceanglais Rialachán (AE) Uimh. 648/2012 ó Pharlaimint na hEorpa agus ón gComhairle
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 648/2012 ó Pharlaimint na hEorpa agus ón gComhairle an 4 Iúil 2012 maidir le díorthaigh thar an gcuntar, contrapháirtithe lárnacha agus stórtha trádála (1), agus go háirithe Airteagal 25(6) de,
         De bharr an mhéid seo a leanas:

                     (1)

                     An nós imeachta maidir le haitheantas a thabhairt do chontrapháirtithe lárnacha (“CPLanna”) atá bunaithe i dtríú tíortha a leagtar amach in Airteagal 25 de Rialachán (AE) Uimh. 648/2012, is é is aidhm dó i gcás CPLanna atá bunaithe agus údaraithe i dtríú tíortha a bhfuil a gcaighdeáin rialála coibhéiseach leo sin a leagtar síos i Rialachán (AE) Uimh. 648/2012, a cheadú dóibh seirbhísí imréitigh a sholáthar do chomhaltaí imréitigh nó d’ionaid trádála atá bunaithe san Aontas. Dá bhrí sin, leis an nós imeachta sin maidir le haitheantas a thabhairt agus leis na cinntí coibhéise dá bhforáiltear ann, rannchuidítear le cuspóir uileghabhálach Rialachán (AE) Uimh. 648/2012 a bhaint amach i ndáil leis an riosca sistéimeach a laghdú, tríd an úsáid a bhaintear as CPLanna sábháilte fónta a leathnú chun conarthaí díorthach thar an gcuntar a imréiteach, lena n-áirítear i gcásanna ina bhfuil na CPLanna sin bunaithe agus údaraithe i dtríú tír.

                     (2)

                     Chun go measfaí córas dlí tríú tír a bheith coibhéiseach le córas dlí an Aontais i leith CPLanna, ba cheart toradh substainteach na socruithe dlíthiúla agus maoirseachta is infheidhme a bheith coibhéiseach le ceanglais an Aontais i leith na gcuspóirí rialála a bhaintear amach leis na socruithe sin. Dá bhrí sin, is é is aidhm don mheasúnú coibhéise sin a fhíorú an áirithítear le socruithe dlíthiúla agus maoirseachta an tríú tír lena mbaineann nach ndéanfaidh na CPLanna atá bunaithe agus údaraithe sa tríú tír sin comhaltaí imréitigh agus ionaid trádála atá bunaithe san Aontas a fhágáil neamhchosanta ar leibhéal riosca is airde ná an leibhéal a bhféadfadh CPLanna atá údaruithe san Aontas a fhágáil neamhchosanta air agus, dá bhrí sin, nach mbaineann leibhéil riosca shistéimigh leo atá do-ghlactha san Aontas. Ba cheart, dá bhrí sin, na rioscaí i bhfad níos ísle a bhaineann le gníomhaíochtaí imréitigh a dhéantar i margaí airgeadais ar lú iad ná margadh airgeadais an Aontais a chur san áireamh.

                     (3)

                     An measúnú ar cé acu atá nó nach bhfuil socruithe dlíthiúla agus maoirseachta na Sile coibhéiseach le socruithe an Aontais, ba cheart é a bhunú ní hamháin ar anailís chomparáideach ar na ceanglais atá ceangailteach ó thaobh an dlí de agus a bhfuil feidhm acu maidir le CPLanna sa tSile, ach ar mheasúnú ar thoradh na gceanglas sin freisin. Ba cheart don Choimisiún leordhóthanacht na gceanglas sin a sheiceáil chun maolú a dhéanamh ar na rioscaí a bhféadfadh comhaltaí imréitigh agus ionaid trádála atá bunaithe san Aontas a bheith neamhchosanta orthu, agus aird á tabhairt ar mhéid an mhargaidh airgeadais ina bhfeidhmíonn CPLanna atá údaraithe sa tSile. Tá gá le ceanglais um maolú riosca atá níos déine le haghaidh CPLanna a dhéanann a gcuid gníomhaíochtaí i margaí airgeadais atá níos mó ar airde an leibhéal riosca a bhaineann leo ná mar atá i gcás CPLanna a dhéanann a gcuid gníomhaíochtaí i margaí airgeadais atá níos lú ar ísle an leibhéal riosca a bhaineann leo.

                     (4)

                     In Airteagal 25(6), pointe (a), pointe (b) agus pointe (c), de Rialachán (AE) Uimh. 648/2012, socruithe dlíthiúla agus maoirseachta tríú tír maidir le CPLanna atá údaraithe inti, leagtar síos trí choinníoll is gá a chomhlíonadh chun a chinneadh go bhfuil siad coibhéiseach leis na socruithe a leagtar síos sa Rialachán sin.

                     (5)

                     I gcomhréir le hAirteagal 25(6), pointe (a), de Rialachán (AE) Uimh. 648/2012, ní mór do CPLanna atá údaraithe i dtríú tír ceanglais a chomhlíonadh atá ceangailteach ó thaobh an dlí de atá coibhéiseach leis na ceanglais a leagtar síos i dTeideal IV den Rialachán sin.

                     (6)

                     Na ceanglais atá ceangailteach ó thaobh an dlí de atá infheidhme maidir le CPLanna atá údaraithe sa tSile, leagtar síos iad i nDlí uimh. 20.345 de 2009 (2) lena rialáiltear imréiteach agus glanadh ionstraimí airgeadais (“na rialacha príomhúla”) agus sna rialacha ginearálta (Normas de Caracter General) agus i gciorcláin a eisíonn an Comisiόn para el Mercado Financiero (CMF) (“na rialacha tánaisteacha”). Leis na rialacha sin le chéile, leagtar amach na caighdeáin agus na ceanglais a bhfuil ar CPLanna atá údaraithe sa tSile a chomhlíonadh ar bhonn leanúnach.

                     (7)

                     Leis na rialacha príomhúla, leagtar amach, i measc nithe eile, rialacha maidir le socruithe rialachais, scairshealbhóirí agus comhaltaí a bhfuil sealúchais cháilitheacha acu, ciste mainneachtana agus glanadh, agus bunaítear na hábhair íosta is gá a chumhdach le rialacha oibriúcháin CPLanna. Thairis sin, de bhun Chiorclán Uimh. 2237 de 2018, ní mór do CPLanna údaraithe na caighdeáin idirnáisiúnta ábhartha a bhaineann le córais um imréiteach agus um ghlanadh a chur i bhfeidhm agus a chur chun feidhme, go háirithe na Prionsabail le haghaidh Bhonneagair an Mhargaidh Airgeadais (“PFMI”) a eisíonn an Coiste ar Chórais Íocaíochta agus Socraíochta agus an Eagraíocht Idirnáisiúnta um Choimisiúin Urrús (3).

                     (8)

                     Chun bheith údaraithe, ní mór do CPL a rialacha oibriúcháin a chur faoi bhráid CMF agus Banc Ceannais na Sile, chomh maith le staidéar ar leordhóthanacht gach córais atá á bhainistiú aige. Le rialacha oibriúcháin de chuid CPL, is gá sonraí saintreoracha a sholáthar faoin gcaoi a bhfuil an CPL leis na caighdeáin agus na ceanglais ardleibhéil a leagtar amach sna rialacha príomhúla agus sa PFMI a chomhlíonadh freisin. Ní mór a áireamh sna rialacha oibriúcháin forálacha maidir le ceanglais rannpháirtíochta, córais chumarsáide, an cineál ionstraimí airgeadais is féidir a imréiteach, nósanna imeachta bainistíochta riosca, nósanna imeachta um shocraíocht thráthúil, comhthaobhacht atá le soláthar ag rannpháirtithe, bearta atá le déanamh i gcás ina sáraíonn rannpháirtithe a n-oibleagáidí, eagrú agus oibriú an iniúchta, coistí araíonachta agus riosca agus leanúnachas oibríochtúil. A luaithe is a údaraíonn CMF agus Banc Ceannais na Sile na rialacha oibriúcháin, déanann CMF seiceálacha ar chumas an CPL oibríochtaí a thosú, i dtéarmaí saoráidí, acmhainní proifisiúnta agus teicneolaíochta, nósanna imeachta agus rialuithe. A luaithe is a údaraítear an CPL, éiríonn a rialacha oibriúcháin ceangailteach air ó thaobh an dlí de. Ní mór aon leasú ar na rialacha oibriúcháin a fhormheas ag CMF agus ag Banc Ceannais na Sile.

                     (9)

                     Dá bhrí sin, is struchtúr dhá shraith atá sna ceanglais atá ceangailteach ó thaobh an dlí de atá infheidhme maidir le CPLanna atá údaraithe sa tSile. Is é atá sa chéad sraith Dlí 20.345 de 2009, chomh maith leis na rialacha ginearálta agus na ciorcláin a eisíonn CMF, ar lena chéile a leagtar amach na caighdeáin agus ceanglais ardleibhéil, lena n-áirítear PFMI, nach mór CPLanna údaraithe a chomhlíonadh, agus sonraí saintreoracha faoin gcaoi a bhfuil an CPL leis na caighdeáin agus ceanglais ardleibhéil sin a chomhlíonadh . Is é atá sa dara sraith rialacha oibriúcháin na CPLanna.

                     (10)

                     Tá margadh airgeadais na Sile i bhfad níos lú ná an margadh airgeadais a bhfuil CPLanna atá bunaithe san Aontas gníomhach ann. Le 3 bliana anuas, bhí luach iomlán na n-idirbheart díorthach thar an gcuntar a imréitíodh sa tSile cothrom le níos lú ná 1 % de luach iomlán na n-idirbheart díorthach thar an gcuntar a imréitíodh san Aontas. Dá bhrí sin, an rannpháirtíocht in CPLanna atá údaraithe sa tSile, is rud é sin lena bhfágtar comhaltaí imréitigh agus ionaid trádála atá bunaithe san Aontas neamhchosanta ar rioscaí atá i bhfad níos ísle ná an a rannpháirtíocht in CPLanna atá údaraithe san Aontas. Leis na rialacha príomhúla agus tánaisteacha atá infheidhme maidir le CPLanna atá údaraithe sa tSile, a chomhlánaítear leis na rialacha oibriúcháin ceangailteacha, ar lena chéile a gcuirtear PFMI chun feidhme, maolaítear go leordhóthanach an leibhéal níos ísle riosca a bhféadfadh comhaltaí imréitigh agus ionaid trádála atá bunaithe san Aontas a bheith neamhchosanta air agus, dá bhrí sin, is féidir a mheas go mbaintear toradh maolaithe riosca amach atá coibhéiseach leis an toradh a shaothraítear le Rialachán (AE) Uimh. 648/2012 i ngeall orthu sin.

                     (11)

                     Is é conclúid an Choimisiúin go n-áirithítear le socruithe dlíthiúla agus maoirseachta na Sile go gcomhlíonfaidh CPLanna atá údaraithe sa tSile ceanglais atá ceangailteach ó thaobh an dlí de agus atá coibhéiseach leis na ceanglais a leagtar síos i dTeideal IV de Rialachán (AE) Uimh. 648/2012.

                     (12)

                     Le hAirteagal 25(6), pointe (b), de Rialachán (AE) Uimh. 648/2012, maidir leis na socruithe dlíthiúla agus maoirseachta i leith CPLanna atá údaraithe i dtríú tír, ceanglaítear nach mór foráil a dhéanamh maidir le maoirseacht agus forfheidhmiú éifeachtach i ndáil le CPLanna ar bhonn leanúnach.

                     (13)

                     Le Dlí Uimh. 21.000 (4) de 2017 bunaítear CMF agus leagtar amach a fheidhmeanna agus a chumhachtaí. Déanann CMF, mar mhaoirseoir ar CPLanna, maoirseacht ar CPLanna sa tSile chun comhlíontacht leis na rialacha príomhúla agus le rialacha agus nósanna imeachta inmheánacha an CPL a áirithiú ar bhonn leanúnach. Tá cumhachtaí cuimsitheacha ag CMF chun CPL údaraithe a rialú agus a phionósú, lena n-áirítear, inter alia, an chumhacht chun faisnéis agus sonraí a iarraidh, cigireachtaí ar an láthair agus cigireachtaí lasmuigh den láthair a dhéanamh agus iarraidh ar CPL údaraithe ceartúcháin a dhéanamh, orduithe agus treoracha a eisiúint, aitheasc a thabhairt don Ionchúisitheoir má thagann CMF ar aon eolas a d’fhéadfadh a bheith bainteach le cion coiriúil, pionóis a fhorchuir ar an CPL, fíneáil a chur ar na stiúrthóirí agus ar na bainisteoirí, oibríochtaí CPL a chur ar fionraí nó údarú an CPL a tharraingt siar. Thairis sin, ní mór do CPLanna féinmheasúnú a dhéanamh ar a gcomhlíontacht le PFMI agus tuarascáil ina thaobh a sheachadadh do CMF, is tuarascáil a fhoilsítear. Go ginearálta, i gcomhréir le hAirteagal 5 de Dhlí Uimh. 21.000, tá an chumhacht ag CMF chun na bearta coisctheacha agus ceartaitheacha dá bhforáiltear sa dlí a ghlacadh, ar bearta iad a meastar go bhfuil gá leo chun a chuspóirí a shaothrú

                     (14)

                     Is é conclúid an Choimisiúin go bhforáiltear leis na socruithe dlíthiúla agus maoirseachta i leith CPLanna atá údaraithe sa tSile maidir le maoirseacht agus forfheidhmiú éifeachtach ar bhonn leanúnach.

                     (15)

                     I gcomhréir le hAirteagal 25(6), pointe (c), de Rialachán (AE) Uimh. 648/2012, le creat dlíthiúil tríú tír, ní mór foráil a dhéanamh maidir le córas coibhéiseach éifeachtach chun aitheantas a thabhairt do CPLanna atá údaraithe faoi chórais dlí tríú tír (“CPLanna tríú tír”).

                     (16)

                     Sa tSile, i gcomhréir le Ciorclán uimh. 2.311 de 2022, is é atá in “CPL tríú tír coibhéiseach” CPL a oibríonn i ndlínse ina dtugann CMF comhlíontacht ábhair le PFMI faoi deara, is CPL atá faoi réir maoirseacht éifeachtach agus lena bhfuil socrú comhair idir an maoirseoir tríú tír agus CMF ann. CPLanna tríú tír a n-aithníonn CMF iad mar CPLanna tríú tír coibhéiseacha, tá siad ina gcuid de thaifead poiblí a ndéantar measúnú air uair sa bhliain ar a laghad chun an chomhlíontacht le PFMI a sheiceáil. CPLanna tríú tír nach n-aithníonn CMF iad mar CPLanna tríú tír coibhéiseacha, féadfar seirbhísí imréitigh a sholáthar do bhainc na Sile leo freisin. Mar sin féin, neamhchosaintí bhainc na Sile ar CPLanna tríú tír coibhéiseacha, cé go mbaineann siad leas as láimhseáil fhabhrach caipitil i gcomhréir le Ciorclán uimh. 2.311, risíochtaí i dtreo CPLanna tríú tír a meastar nach CPLanna tríú tír coibhéiseacha iad, cuirtear ualú riosca pionósach de 1 250 % i bhfeidhm orthu. Go praiticiúil, ualú riosca chomh hard sin le haghaidh CPLanna tríú tír nach CPLanna tríú tír coibhéiseacha iad, tá sé toirmeascach agus is beag banc Sileach, más ann dóibh ar chor ar bith, ar féidir coinne a bheith leis go n-imréiteodh sé ag CPLanna tríú tír nach CPLanna tríú tír coibhéiseacha iad. Thairis sin, dá gcinnfeadh bainc na Sile ar aon chaoi go n-imréiteoidís in CPL tríú tír nach CPL tríú tír coibhéiseach é, maolófaí aon riosca a bhaineann lena neamhchosaintí ag an ualú riosca ard. I bhfianaise na láimhseála caipitil is infheidhme maidir le neamhchosaintí ar CPLanna nach CPLanna coibhéiseacha iad faoi Chiorclán uimh. 2.311, is féidir a mheas go soláthraítear le córas na Sile córas coibhéiseach éifeachtach chun aitheantas a thabhairt do CPLanna tríú tír.

                     (17)

                     Is é conclúid an Choimisiúin go ndéantar foráil le creat dlíthiúil na Sile maidir le córas coibhéiseach éifeachtach chun aitheantas a thabhairt do CPLanna tríú tír.

                     (18)

                     Measann an Coimisiún, dá bhrí sin, go gcomhlíonann socruithe dlíthiúla agus maoirseachta na Sile is infheidhme maidir le CPLanna na coinníollacha a leagtar síos in Airteagal 25(6) de Rialachán (AE) Uimh. 648/2012. Ba cheart a mheas go bhfuil na socruithe dlíthiúla agus maoirseachta sin coibhéiseach leis na ceanglais a leagtar síos sa Rialachán sin dá réir sin.

                     (19)

                     Tá an Cinneadh seo bunaithe ar na ceanglais atá ceangailteach ó thaobh an dlí de agus a bhfuil feidhm acu maidir le CPLanna sa tSile tráth a ghlacfar an Cinneadh seo. Leanfaidh an Coimisiún, inter alia ar fhaisnéis ón Údarás Eorpach um Urrúis agus Margaí mar a cheanglaítear le hAirteagal 25(6b) de Rialachán (AE) Uimh. 648/2012, d’fhaireachán a dhéanamh ar bhonn rialta ar éabhlóid an chreata dhlíthiúil agus maoirseachta is infheidhme maidir le CPLanna sa tSile agus ar chomhlíonadh na gcoinníollacha ar an mbonn ar a ndearnadh an Cinneadh seo.

                     (20)

                     Féadfaidh an Coimisiún, i bhfianaise na dtorthaí a thiocfaidh as athbhreithniú tráthrialta nó sonrach, cinneadh a dhéanamh an Cinneadh seo a leasú nó a aisghairm tráth ar bith, go háirithe i gcás ina ndéanfaidh forbairtí difear do na coinníollacha arb iad is bonn do ghlacadh an Chinnidh seo.

                     (21)

                     Tá na bearta dá bhforáiltear sa Chinneadh seo i gcomhréir le tuairim ón gCoiste Eorpach um Urrúis,

               TAR ÉIS AN CINNEADH SEO A GHLACADH:

            Airteagal 1
            Chun críocha Airteagal 25(6) de Rialachán (AE) Uimh. 648/2012, socruithe dlíthiúla agus maoirseachta na Sile, arb é atá ann Dlí uimh. 20.345 de 2009 mar a chomhlánaítear leis na rialacha ginearálta (Normas de Caracter General) agus ciorcláin a d’eisigh an Comisiόn para el Mercado Financiero agus atá infheidhme maidir le contrapháirtithe lárnacha, measfar iad a bheith coibhéiseach leis na ceanglais a leagtar síos i Rialachán (AE) Uimh. 648/2012.

            Airteagal 2
            Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 8 Meitheamh 2022.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 201, 27.7.2012, lch. 1.

            (2)  Diario Oficial de la Republica de Chile, Núm. 39.380, 6 Meitheamh 2009.

            (3)  An Coiste um Íocaíochtaí agus um Bonneagar Margaidh, Páipéar Uimh. 101 an 16 Aibreán 2012.

            (4)  Diario Oficial de la Republica de Chile, I Sección, Núm. 41.692, 23 Feabhra 2017.